Video kepentingan vaksin tarik ramai penduduk Ketereh ambil suntikan

Video yang memaparkan kepentingan suntikan vaksin Covid-19 bagi mengekang wabak itu daripada terus merebak yang disebar luas menerusi media sosial berjaya meningkatkan kesedaran masyarakat untuk mengambil suntikan itu.Ahli Parlimen Ketereh Annuar Musa berkata inisiatif Pusat Khidmat Ahli Parlimen Ketereh yang menghasilkan video itu antara langkah yang dilakukan dalam membantu masyarakat di sekitar kawasan tersebut mendaftar dan menjadi penerima vaksin Covid-19.“Selain itu, saya mengarahkan petugas Pusat Khidmat Ahli Parlimen Ketereh yang berperanan sebagai sukarelawan bertugas secara bergilir-gilir memberi khidmat kepada orang ramai yang hadir mendapatkan suntikan vaksin, malah mereka yang telah mendapat suntikan juga diberi sedikit cenderahati khas daripada saya.“Setakat ini berdasarkan rekod, terdapat peningkatan sekali ganda bilangan penerima suntikan yang sebelum ini hanya lebih 200 sehari tetapi kini hampir 400 orang sehari yang hadir mendapatkan suntikan,” katanya ketika dihubungi Bernama, hari ini.Mengulas lanjut, Annuar yang juga menteri Wilayah Persekutuan turut menggesa rakyat mengemas kini aplikasi MySejahtera kerana ia penting bagi mendapatkan tarikh suntikan.Beliau berkata menerusi gerak kerja dan turun padang 300 jentera secara bergilir-gilir oleh petugas sukarela di Pusat Pemberian Vaksin (PPV) di Majlis Daerah Ketereh – Perbandaran Islam (MDK-PI) dan di kawasan kampung, pihaknya mengesan ramai yang mendaftar MySejahtera, tetapi tidak mengemas kini data semasa.“Berikutan itu, ada dalam kalangan penduduk yang terlepas tarikh suntikan. Oleh itu petugas serta sukarelawan di PPV MDK-PI membantu mereka mengemas kini maklumat dalam MySejahtera,” katanya.Beliau berkata pihaknya menerusi kerjasama sayap parti Wanita, Pemuda dan Puteri Umno turut membantu penduduk mengambil suntikan vaksin COVID-19 melalui promosi pendaftaran manual secara bersemuka.Sementara itu, Setiausaha Umno Bahagian Ketereh Ahmad Termizi Musa berkata pihaknya turut pergi ke kampung-kampung untuk memberi penerangan terutama kepada golongan warga emas mengenai kepentingan vaksin.“Kami mengalu-alukan langkah bijak Kementerian Kesihatan (KKM) yang memberi kemudahan dan kebenaran kepada hospital serta klinik swasta memberi suntikan vaksin kepada orang ramai dan ini akan menambah bilangan yang akan menerima suntikan,” katanya dan menambah ia juga akan dapat mencapai sasaran 80 peratus penduduk dalam Parlimen Ketereh menerima vaksin.


Najib failkan petisyen pengampunan

Speaker Dewan Rakyat Azhar Harun hari ini mengesahkan bekas perdana menteri Najib Razak yang baru-baru ini menjalani hukuman penjara 12 tahun bagi pertuduhan rasuah, memfailkan petisyen pengampunan di bawah Perkara 42, Perlembagaan Persekutuan.
Dalam sebuah kenyataan, Azhar berkata beliau menerima petisyen itu pada 1 September melampirkan salinan surat dari Tetuan Shafee & Co bertarikh 1 September 2022 mengesahkan diaku terima oleh ketua pengarahan Bahagian Hal Ehwal Undang-Undang, Jabatan Perdana Menteri.
"Mengikut Perkara 48 (1)(e) Perlembagaan Persekutuan, mana-mana ahli Parlimen yang disabitkan atas kesalahan oleh mahkamah di persekutuan dan dihukum penjara untuk tidak kurang dari setahun atau didenda sebanyak tidak kurang dari RM2,000 akan hilang kelayakan sebagai ahli Parlimen.
“Kuat kuasa Perkara 48(1)(e) adalah tertakluk kepada peruntukan Perkara 48(4) dan Perkara 53(2).
“Dalam hal ini, perkara 48(4)(c) memperuntukkan bahawa sekiranya satu petisyen pengampunan difailkan oleh ahli Parlimen yang berkenaan dalam masa 14 hari dari tarikh rayuan diputuskan, kehilangan kelayakan ahli Parlimen berkenaan hanya akan berkuat kuasa sebaik sahaja petisyen pengampunan dibereskan.”
Azhar berkata memandangkan Najib memfailkan petisyen pengampunan pada 2 September, maka beliau akan kekal sebagai ahli Parlimen.
“Ini bermakna status Najib sebagai ahli Parlimen Pekan pada masa ini tidak berubah dan hanya akan dimuktamadkan apabila petisyen pengampunan itu dibereskan.”
Pada 23 Ogos, Mahkamah Persekutuan menolak rayuan terakhir Najib terhadap sabitan dan hukumannya dalam kes SRC International, di mana beliau didakwa atas tujuh pertuduhan jenayah pengubahan wang haram, pecah amanah dan salah guna kuasa.
Mahkamah Tinggi Kuala Lumpur memutuskan beliau bersalah pada 28 Julai 2020, menjatuhkan hukuman 12 tahun penjara dan denda RM210 juta.
Mahkamah Rayuan mengekalkan sabitan dan hukumannya pada 8 Disember tahun lalu.
Kini, Najib masih berdepan empat lagi kes berkaitan rasuah dana 1MDB dan agensi kerajaan lain.


Dewan Rakyat setuju bahas usul tergempar banjir

Persidangan Dewan Rakyat hari ini bersetuju untuk membahaskan usul tergempar berkaitan isu banjir yang kerap melanda negara ketika ini pada 1 tengah hari.
Usul itu dikemukakan Wong Shu Qi (PH-Kluang) mengikut Peraturan Mesyuarat 18(1), dengan mencadangkan Dewan Rakyat menggesa kerajaan mengambil langkah lebih proaktif untuk melindungi nyawa dan harta rakyat yang terancam dengan perubahan iklim.
“Banjir di Johor melanda semua 10 daerah yang menyebabkan kerosakan kepada beberapa pekan di Johor kali ini lebih serius berbanding banjir pada 2006 dan 2007,” katanya ketika membentangkan usul berkenaan di Dewan Rakyat di Kuala Lumpur hari ini.
Antara cadangan langkah proaktif yang dikemukan, Wong berkata kerajaan perlu menambah baik prosedur operasi standard (SOP) berhubung pelepasan air empangan untuk mengatasi cuaca yang melampau.
Di samping itu, beliau turut meminta agar kerajaan bersiap siaga dalam memastikan bekalan barang asas bagi pusat pemindahan sementara (PPS) adalah sentiasa mencukupi untuk sepanjang tahun memandangkan negara boleh dilanda bencana banjir bila-bila masa akibat perubahan iklim.
Wong berkata kerajaan juga perlu mempertimbangkan semula untuk mengizinkan penyediaan makanan di PPS seperti keadaan semasa sebelum pandemik Covid-19.
“Ini adalah perkara tertentu berkenaan kepentingan orang ramai kerana mangsa banjir Johor telah mencecah 40 ribu orang. Ini perkara berkehendak disegerakan kerana rakyat sedang menanti bantuan serta tindakan lebih proaktif daripada kerajaan,” katanya.
Terdahulu, Timbalan Yang Dipertua Dewan Rakyat Ramli Mohd Noor memaklumkan Yang Dipertua Johari Abdul menerima pemberitahuan usul itu pada Jumaat lepas dan mendapati usul berkenaan memenuhi tiga syarat iaitu perkara itu tertentu, bagi kepentingan orang ramai dan perlu disegerakan, untuk dipertimbangkan Dewan Rakyat.
Usul untuk perkara itu dibincangkan dan dipersetujui ahli Parlimen melalui undian suara selepas dibentangkan Menteri di Jabatan Perdana Menteri (Hal Ehwal Sabah, Sarawak Dan Tugas-Tugas Khas) Armizan Mohd Ali.


Palestin sambut baik keputusan PBB siasat pencabulan Israel

Palestin pada Khamis menyambut baik keputusan Majlis Hak Asasi Manusia Pertubuhan Bangsa-Bangsa Bersatu (UNHRC) untuk membentuk sebuah jawatankuasa bebas bagi menyiasat pencabulan Israel di wilayah Palestin, lapor Xinhua.Semasa sesi khas, UNHRC memutuskan untuk melancarkan siasatan antarabangsa terhadap pelanggaran hak asasi manusia yang dilakukan Israel di wilayah Palestin yang diceroboh sejak April, setelah 24 negara anggota menyokong dan sembilan menentang, sementara 14 yang lain berkecuali.Keputusan itu menuntut siasatan terhadap tindakan ganas tentera Israel dan penduduk Palestin di Semenanjung Gaza, serta “faktor utama” ketegangan antara kedua-dua pihak.Kementerian luar Palestin dalam satu kenyataan berkata 24 negara anggota yang menyokong keputusan itu “berdiri untuk keadilan, hak dan pertanggungjawaban.”“Pembentukan jawatankuasa itu mencerminkan desakan masyarakat antarabangsa untuk pertanggungjawaban, pelaksanaan undang-undang dan melindungi hak asasi kemanusiaan penduduk Palestin,” tambah kenyataan itu.Pengarah bahagian media gerakan Hamas di Gaza, Ahmad Murra mengatakan Hamas menganggap keputusan UNHRC sebagai “langkah yang betul.”Dalam satu kenyataan media, Murra mengatakan adalah “penting untuk mencapai kebenaran, memastikan keadilan buat penduduk Palestin dan mendedahkan pencabulan Israel,” merujuk kepada keganasan 11 hari baru-baru ini di Semenanjung Gaza yang berakhir pada 21 Mei.


Mengapa Umno masih mendapat perhatian walaupun kalah teruk PRU15

Kekalahan paling buruk yang dialami Umno dan Barisan Nasional (BN) pada Pilihan Raya Umum ke-15 (PRU15) lalu tidak memudarkan minat dan perhatian orang ramai terhadap parti yang pernah menjadi parti Melayu terbesar itu.
Perhimpunan Agung Umno (PAU) 2022 yang dilangsungkan pada pertengahan Januari lepas masih menerima liputan daripada media dan pemerhati politik, malah melebihi mana-mana perhimpunan parti lain.
Pada PAU 2022, Umno yang hanya memperoleh 26 kerusi pada PRU15 membuat ketetapan untuk tidak mempertandingkan dua jawatan tertinggi, satu tindakan yang dianggap tidak demokratik dan melindungi kedudukan Ahmad Zahid Hamidi sebagai presiden dan Mohamad Hasan sebagai timbalannya.
Bercakap kepada MalaysiaNow, pemerhati politik Mak Khuin Weng berpendapat PAU kali ini secara khusus menerima perhatian memandangkan hala tuju Umno menentukan nasib kerajaan PH.
"Kerelevanan mereka akan diukur pada Pilihan Raya Negeri (PRN) akan datang," katanya.
Katanya, jika PH tidak menjadi kerajaan bersama-sama Umno dalam PRN akan datang, ia bermakna undi Melayu jitu di belakang Perikatan Nasional (PN), sekali gus menunjukkan perpecahan pengundi di Malaysia Barat.
Ini membawa situasi satu lawan satu yang mana sukar untuk PH menang.
Justeru, gabungan itu memerlukan Umno.
Meskipun tewas, Umno masih mempunyai pengaruh dalam perniagaan besar dan kawalan terhadap media-media utama.
Ahli Parlimen Titiwangsa, Johari Abdul Ghani misalnya, mempunyai saham terbesar dalam Media Prima yang mengawal rangkaian televisyen dan akhbar cetak serta portal berita.
Beberapa pemimpin lain turut mempunyai latar belakang korporat yang luas, tidak termasuk anak dan proksi yang dijadikan pengarah dalam syarikat-syarikat besar.
Zahid misalnya adalah pengarah dan pemilik saham kepada beberapa syarikat dan yayasan.
Sementara itu, Kartini Aboo Talib dari Universiti Kebangsaan Malaysia berkata, PAU diberi perhatian kerana orang ramai mahu melihat sejauh mana Umno masih relevan.
"Ramai yang kecewa kerana PAU tidak memberi perhatian dan resolusi untuk memulihkan defisit kepercayaan orang-orang Melayu terhadap Umno.
"Ramai juga melihat kegagalan PAU sebagai peluang untuk PN muncul dengan agenda yang jauh lebih signifikan untuk mencabar gabungan PH-Umno," katanya.
Tambah Kartini, tidak timbul soal hubungan politik dan perniagaan kerana ia lumrah dalam sistem demokrasi dan kapitalisme.
Setiap gabungan parti politik mempunyai komuniti perniagaan Cina di belakangnya.
"BN ada MCA bersama YTL dan Vincent Tan manakala PH-Amanah mempunyai taikun Koon Yew Yin.
“Pejuang turut disokong oleh seorang lagi taikun, Lee Kim Yew," katanya.


Nilai ringgit terus susut berbanding dolar AS

Ringgit terus menyusut nilai berbanding dolar AS pada sesi pembukaan urus niaga hari ini selepas dolar disokong oleh kenyataan terbaru daripada pengerusi Rizab Persekutuan (Fed) Amerika Syarikat (AS) Jerome Powell mengenai usaha membendung inflasi AS.
Inflasi AS kini meningkat pada kadar terpantas dalam tempoh lebih 40 tahun, kata seorang peniaga.
Pada jam 9 pagi, nilai mata wang tempatan turun kepada 4.6140/6155 berbanding dolar AS daripada penutupan semalam pada 4.6100/6120.
Peniaga ActivTrades Dyogenes Rodrigues Diniz menjelaskan antara cara paling berkesan untuk memerangi inflasi yang tinggi ialah menaikkan kadar faedah, yang sebaliknya boleh memberi kesan negatif kepada ekonomi.
“Dengan kadar faedah yang lebih tinggi, isi rumah dijangka berbelanja lebih sedikit, sekali gus mengurangkan pertumbuhan ekonomi,” katanya dalam nota hari ini.
Sementara itu, ringgit diniagakan tinggi berbanding sekumpulan mata wang utama yang lain.
Ringgit menambah nilai berbanding euro kepada 4.4165/4180 dari 4.4321/4340 penutupan semalam dan mengukuh berbanding yen Jepun menjadi 3.1876/1890 dari 3.1925/1941 sebelumnya.
Unit tempatan turut meningkat berbanding dolar Singapura kepada 3.2031/2045 dari 3.2099/2117 dan lebih tinggi berbanding pound Britain kepada 4.9328/9344 dari 4.9770/9791.


‘Jangan hipokrit, lidah bercabang’, kata Pemuda Amanah selepas PKR ‘curi’ 3 wakil rakyat

Pemuda Amanah hari ini menyelar PKR kerana “mencuri” wakil-wakil rakyat mereka, memberi amaran kepada parti komponen Pakatan Harapan (PH) itu agar tidak “hipokrit” dan “lidah bercabang”.Ketua Pemuda Amanah Shazni Munir Mohd Ithnin berkata, semalam Setiausaha Agung PKR Saifuddin Nasution Ismail mengatakan parti berkenaan menolak tindakan lompat parti yang bertujuan ingin melemahkan mana-mana parti dalam blok pembangkang.“Namun ironinya, pada tarikh berkenaan juga dilaporkan media bahawa PKR menerima wakil rakyat yang lompat di Johor; setelah bantahan dalaman kami suarakan rentetan kejadian sama berlaku di Selangor sebelum ini,” kata Shazni dalam satu kenyataan hari ini.“Lantas kami mengingatkan PKR agar tidak hipokrit dan berlidah cabang.”Semalam media melaporkan tiga ahli Dewan Undangan Negeri (Adun) Amanah di Johor menyertai PKR.Tiga Adun berkenaan adalah Khairuddin A Rahim (Senggarang), Faizul Amri Adnan (Serom) dan Muhamad Said Jonit (Mahkota).Tahun lepas, dua Adun Amanah dari Selangor, Mohd Fakhrulrazi Mohd Mokhtar (Meru) dan Ahmad Mustain Othman (Sabak) turut meninggalkan parti serpihan PAS itu untuk menyertai PKR.Shazni berkata, Presiden PKR Anwar Ibrahim perlu melaksanakan tekad bersama untuk menolak budaya lompat parti sesama komponen yang jelas menguntungkan satu pihak dan merugikan pihak yang lain.“Politik tikam belakang ini usah dibudayakan.“Sebagai rakan gabungan dalam Pakatan Harapan, menerima penyertaan wakil-wakil rakyat ini hanya akan menyebabkan hubungan antara parti renggang dan keruh di kemudian hari,” katanya.Mengulas mengenai perkara ini Timbalan Presiden Amanah Salahuddin Ayub berkata tidak manis untuk PKR menerima tiga lagi Adunnya, berdasarkan semangat setiakawan dalam PH.“Saya rasa semangat ini disepakati dalam mana-mana parti yang membentuk pakatan atau gabungan,” katanya di Twitter semalam.


Giliran haji kini cecah 148 tahun

Tempoh giliran menunggu umat Islam di Malaysia untuk menunaikan haji kini mencecah 148 tahun, menurut Pengarah Eksekutif Haji Tabung Haji (TH) Syed Saleh Syed Abdul Rahman.
Beliau berkata pada masa ini, lebih 3.8 juta pendeposit TH mendaftar dan menunggu giliran untuk menunaikan rukun Islam kelima itu.
Justeru, Syed Saleh yang juga Ketua Rombongan Haji Malaysia mengingatkan jemaah haji yang terpilih supaya memanfaatkan sepenuhnya peluang berada di Tanah Suci dengan melakukan amal ibadat.
"Kita kena berpegang kepada dua kata kunci iaitu syukur dan sabar. Syukur sebab kita dapat berada di Tanah Suci selepas menunggu sekian lama serta sabar dengan setiap dugaan termasuk karenah teman sebilik dan cuaca panas sepanjang perjalanan haji ini," katanya ketika berucap pada majlis ramah mesra dan pelantikan Sahabat Maktab di Mekah.
TH menggunakan sistem pendaftaran haji terbuka berdasarkan konsep “Mendaftar Dahulu, Didahulukan” yang telah dilaksanakan sejak dari 1995.
Melalui sistem pendaftaran terbuka ini, para pendeposit TH boleh mendaftar menunaikan haji apabila simpanan mencecah RM1,300.
Setiap pendeposit yang telah mendaftar akan diberi giliran tahun peruntukan menunaikan haji berdasarkan tarikh dan masa pendaftaran haji dibuat.
Malaysia menerima kuota haji berjumlah 31,600 jemaah daripada Kerajaan Arab Saudi bagi musim haji 1444 Hijrah ini.


Korea Selatan, AS adakan latihan tentera terbesar

Tentera Korea Selatan dan Amerika Syarikat (AS) memulakan latihan ketenteraan bersama terbesar seumpamanya semalam, sama seperti “serangan berskala penuh” daripada Korea Utara.
Menurut Kementerian Pertahanan Korea Selatan, latihan itu bertujuan menunjukkan keupayaan ketenteraan "luar biasa" mereka terhadap ancaman Korea Utara.
Latihan yang dijalankan di kawasan pergunungan Pocheon berhampiran sempadan Korea Utara itu melibatkan beberapa kereta kebal, howitzer dan jet pejuang.
Kementerian Pertahanan Korea Selatan berkata kira-kira 2,500 tentera dari kedua-dua negara mengambil bahagian dalam latihan yang diadakan selama lima hari. Ia akan diadakan empat kali hingga pertengahan Jun ini.
"Latihan itu menunjukkan keupayaan dan kesediaan tentera kami untuk bertindak balas terhadap ancaman nuklear dan peluru berpandu Korea Utara serta serangan berskala penuh," kata kementerian itu dalam satu kenyataan media, sambil menyatakan komitmen untuk mengekalkan "keamanan melalui kekuatan luar biasa".
Minggu lalu, media tempatan melaporkan bahawa Kim Jong Un telah meluluskan persiapan terakhir untuk pelancaran satelit pengintip tentera pertama di Korea Utara.
Kim berkata adalah menjadi keperluan untuk menangkis ancaman daripada AS dan Korea Selatan.
Penganalisis berkata satelit itu akan meningkatkan keupayaan pengawasan Korea Utara, membolehkannya menyerang sasaran dengan lebih tepat sekiranya berlaku perang.
Imej satelit komersil terkini menunjukkan kemajuan pada pad pelancaran satelit di Korea Utara dan mungkin sebagai persediaan bagi pelancarannya, kata kumpulan pemantau yang berpangkalan di Amerika Syarikat, 38 North.
Tentera AS dan Korea Selatan telah menjalankan pelbagai latihan dalam beberapa bulan kebelakangan ini, termasuk latihan udara dan laut yang melibatkan pengebom B-1B AS
Korea Utara telah sebelum ini kurang senang dengan latihan itu, yang disifatkannya sebagai persediaan oleh tentera AS dan Korea Selatan untuk pencerobohan.


Anwar beri bayangan pembangkang akan sokong Ismail dalam undi percaya

Pengerusi Pakatan Harapan Anwar Ibrahim memberikan bayangan pembangkang tidak akan memberikan undi menentang Perdana Menteri Ismail Sabri Yaakob jika usul undi percaya dibentangkan bagi mengesahkan sokongan terhadap beliau sebagai perdana menteri.“Kita beritahu, kalau suasana begini dan program-program adalah pro-rakyat, kita tidak mahu sulitkan,” katanya kepada pemberita selepas bertemu Ismail di Pejabat Perdana Menteri (PMO) hari ini.Terdahulu, Anwar, Setiausaha Agung DAP Lim Guan Eng dan Presiden Amanah Mohamad Sabu dipanggil oleh Ismail bagi berbincang, ia dilihat sebagai sebuah langkah bagi mematuhi titah Istana Negara supaya kerajaan baru bekerjasama dengan pembangkang dalam usaha melawan pandemik Covid-19.Anwar berkata jemputan Ismail kepada mereka hari ini menunjukkan Umno sudah mengabaikan pendirian dan dasar “No Anwar No DAP” sebelum ini.“Ismail Sabri ini mewakili Umno, dia bincang dengan Umno dan DAP. Saya bergurau dengan dia, ‘No Anwar No DAP’ ini nampak dah berubah lah,” katanya.Anwar berkata pertemuan hari ini tidak menyentuh penglibatan pembangkang dalam Majlis Pemulihan Negara (MPN), sebaliknya pemimpin PH membangkitkan beberapa isu berkaitan ekonomi.Anwar merupakan pesaing terdekat Ismail bagi jawatan perdana menteri sebelum ini susulan kelompongan kuasa dalam kerajaan selepas peletakan jawatan Muhyiddin Yassin.Selepas Istana Negara mengenal pasti bilangan sokongan ahli Dewan Rakyat, Ismail diumumkan menerima jumlah sokongan dari 114 ahli.Begaimanapun, wujud perbezaan pandangan berhubung angka sokongan ahli Dewan Rakyat terhadap Anwar yang mengatakan ahli Parlimen Port Dickson itu hanya mendapat 92 jumlah sokongan.Sebelum ini, istana juga turut menitahkan perdana menteri baru harus mengesahkan sekali lagi sokongan yang dimiliki beliau dalam usul undi percaya di Dewan Rakyat.


95.9% dewasa, 87.7% remaja lengkap divaksinasi

Sebanyak 95.9% atau 22,442,346 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98% atau 22,944,240 individu bagi populasi dewasa telah menerima sekurang-kurangnya satu dos vaksinasi.Sementara itu 87.7% atau 2,762,739 individu bagi kadar populasi remaja berumur 12 hingga 17 tahun telah menerima sekurang-kurangnya satu dos manakala 82.8% atau 2,607,392 individu remaja telah lengkap divaksinasi.Dalam pada itu, 138,752 dos suntikan vaksin diberikan semalam melibatkan 8,428 suntikan dos lengkap, 5,067 menerima dos pertama dan 125,257 pula mendapat suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 52,391,444.Selain itu, jumlah kumulatif dos penggalak kini sebanyak 1,823,474.


Kemelut politik negara, kembalikan mandat kepada rakyat

Tidak lama lagi Parlimen akan menentukan keabsahan kerajaan Perikatan Nasional (PN) pimpinan Perdana Menteri Muhyiddin Yassin.Walaupun dalam politik tiada apa yang mustahil, di atas kertas sekarang, sepertimana yang diwar-warkan oleh Pakatan Harapan (PH) dan Umno ialah PN sudah hilang majoriti di Parlimen.Sama ada pada 6 September atau lebih awal lagi, kerajaan PN kini ibarat “telur di hujung tanduk”.Akan tetapi, apa sahaja keputusan yang bakal berlaku tidak akan menjadikan Malaysia dipandu oleh sebuah kerajaan yang stabil.Katakanlah, PH, Umno (kluster mahkamah), Pejuang, Warisan dan ahli-ahli Parlimen bebas berjaya menumbangkan Muhyiddin dan PN, sudah pasti kerajaan yang baru tertubuh juga tidak mempunyai majoriti besar.Disebabkan kerajaan baru itu akan menghimpunkan musuh tradisi seperti Umno (kluster mahkamah) dan DAP, kita sudah boleh meramalkan apa yang akan berlaku kepada pentadbiran seperti itu.Sudah pasti media arus perdana dan alternatif akan “meriah” dengan kenyataan pemimpin-pemimpin kerajaan yang “berperang secara terbuka”, seperti di zaman PH memerintah selama 22 bulan dahulu.Jangan kita terlupa, semasa Dr Mahathir Mohamad menjadi perdana menteri di zaman PH, beliau boleh dikritik dan diselar malahan didesak secara terbuka untuk meletakkan jawatan oleh pemimpin-pemimpin parti komponen seperti PKR dan DAP.Apakah keadaan seperti ini akan memberikan kestabilan ketika pandemik Covid-19 masih belum reda?Apakah pelabur asing akan yakin untuk kembali melabur dengan ketidakstabilan baru ini?Kemungkinan kedua ialah Muhyiddin berjaya mempertahankan kerajaan PN menggunakan kelebihan yang ada padanya sebagai perdana menteri.Ianya hanyalah penyelesaian sementara bagi meredakan kemelut politik, akan tetapi kerajaan tetap tidak stabil.Muhyiddin akan berdepan dengan tekanan dan ugutan menjelang pembentangan Belanjawan 2022 dan kemungkinan ianya tidak dapat diluluskan.Negara sekali lagi akan berada dalam keadaan tergantung.Maka penyelesaian terbaik untuk kemelut politik pada hari ini ialah melalui pembubaran Parlimen bagi memberikan laluan kepada Pilihan Raya Umum ke-15 (PRU15) diadakan.Ada yang berkata pilihan ini tidak mungkin boleh diadakan kerana pandemik masih melanda.Dan pilihan raya Sabah yang menjadi punca kepada gelombang demi gelombang Covid-19 pada ketika ini, dan ia tidak patut diulangi.Alasan ini tidak saintifik kerana mereka terlupa, sekiranya pembubaran Parlimen dilakukan sekarang, Suruhanjaya Pilihan Raya (SPR) mempunyai 60 hari untuk mengadakan pilihan raya.Menteri Penyelaras Program Imunisasi Covid-19 Kebangsaan Khairy Jamaluddin mengatakan imuniti kelompok akan berjaya dicapai pada Oktober.Mengikut sasaran kerajaan, pada akhir Oktober, 100% golongan dewasa sudah mendapatkan sekurang-kurangnya satu dos vaksin manakala 80% menerima vaksin lengkap.Ertinya, sekiranya Parlimen dibubarkan pada awal September, PRU15 boleh diadakan pada bulan November ketika negara sudah mencapai imuniti kelompok.SPR boleh menetapkan prosedur operasi standard (SOP) yang ketat bagi PRU15 ini contohnya seperti tiada majlis perhimpunan untuk kempen dan tiada kempen rumah ke rumah sahaja.Kempen hanya dibenarkan melalui media massa dan media sosial sahaja.Pembuangan undi boleh juga dibuat dengan SOP yang ketat seperti perbanyakkan tempat mengundi bagi mengelakkan tidak terlalu ramai orang berkumpul di sesuatu tempat.Selain itu, waktu mengundi juga boleh diperpanjangkan.Dengan mengadakan PRU15, rakyat akan diberikan pilihan untuk memilih satu kerajaan yang kuat dan stabil yang tidak boleh “diugut” oleh ahli-ahli Parlimen sekiranya tuntutan mereka tidak dipenuhi.Ini kerana, dalam berdepan dengan pasca Covid-19 dan untuk melakukan pemulihan ekonomi, Malaysia memerlukan kerajaan yang kuat untuk melaksanakan dasar dan program-programnya.Sekiranya keadaan seperti sekarang berterusan, sama ada PN atau PH yang mengemudi kerajaan, Malaysia tidak akan pulih daripada krisis ini dan rakyat akan terus menderita.Demi keselamatan rakyat dan pemulihan negara pasca Covid-19, kembalikanlah kepada rakyat untuk memilih sebuah kerajaan yang kuat dan stabil.Kamarul Khairy merupakan pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Budak kerbau

Aku ingat lagi satu petang emak aku membawa pulang berita gembira.Berita ini sampai setelah kami sekeluarga menetap hampir tiga tahun di Sekolah Umum Batu Serambai.“Pakcik Jaafar dan Kak Jah… nak beri kita sejenjang sawah,” kata emak aku.“Beri macam mana mak?” Aku mahu penjelasan.“Sawah dia luas. Takde sapa nak buat sawah. Dia ajak kita buat sawah. Bayarlah apa yang patut.” Emak aku menambah cerita.Aku kenal Pakcik Jaafar dan Kak Jah ini. Mereka ayah dan ibu kepada Usop kawan sedarjah aku.Pakcik Jaafar bekas tentera sama seperti abah aku. Kak Jah pula emak saudara kepada Cikgu Jaaman yang kini menjadi guru besar di sekolah emak aku di Batu Serambai.Jadi kami semuanya sekampung dan sekeluarga.Abah aku setelah berhenti dari menjadi askar menubuhkan satu kumpulan “geng” lama.Mereka ini semuanya bekas askar.Mereka lima orang bersetia kawan untuk sesama bantu membantu dalam projek buat kebun sayur dan juga buat sawah.Kebun sayur “geng askar” ini dibuat di tanah antara sekolah dengan rumah Raja Husin.Tanah ini milik Raja Husin. Tuan tanah amat senang hati kerana tanah setengah ekar ini diusahakan.Jika tidak tanah ini terus menjadi belukar tempat aku main Perang Jepun.Geng askar ini menjadikan keluarga kami rapat.Sesekali ketika bergotong royong di sawah Pakcik Mail, kami akan makan tengah hari ramai-ramai di tengah sawah.Sawah Pakcik Mail ini tidak jauh dari sawah yang keluarga aku buat.Sawah yang abah dan emak aku usahakan tidak luas.Dalam hitungan orang Negeri Sembilan sawah ini satu jenjang.Berapa luas aku pun tidak tahu. Hasil padi tidak sampai 300 gantang.Padi yang kami tuai ini menghasilkan beras kampung.Beras padi kampung lebih wangi dari beras yang kami beli di kedai Kuala Klawang.Sawah oh sawah. Aku tidak mungkin jadi “aku” kalau tidak kerana sawah.Sawah dan lopak-lopak padi inilah yang membina perwatakan aku hingga aku mendewasa seperti aku wujud hari ini.Jenjang sawah kami tak jauh dari sungai. Di kiri, di kanan dan di hadapan jenjang sawah orang lain.Sawah kami di belakang sawah Raja Husin. Sawah kami menjadi sempadan ke sungai.Melintas sungai ialah kebun getah dan dusun orang kampung termasuk dusun durian Pakcik Jaafar.Bersawah ketika emak dan abah aku ke sawah masih belum moden.Menanam padi hanya setahun sekali.Cangkul dan rembeh masih alat utama untuk ke sawah.Sudah ada mesin tolak moden jenis Kabota buatan Jepun.Jentera besar sedikit daripada mesin tolak potong rumput ini boleh disewa untuk membajak tapi tak ramai yang menggunakannya.Ini kerana sawah tidak luas dan tidak memerlukan jentera.Jangan silap faham, turun ke sawah juga ada disiplin dan peraturan.Ianya wajib dilakukan dengan masa dan ketika yang tepat.Waktu dan tarikh ini bukan mengikut kalender atau arloji.Kalender dan arloji ini konsep moden yang lahir daripada revolusi industri.Konsep masa orang Melayu berpandukan alam.Konsep masa orang Melayu pun lahir daripada bersawah.Sawah bermusim justeru masa dan waktu Melayu berpandukan musim.Membuat sawah inilah yang melahirkan budaya Melayu.Melayu wujud kerana sawah. Asas budaya Melayu asli lahir dari membuat sawah.Aku amat yakin akan bab ini.Apatah lagi bila aku menganut dan menggunakan pandangan Karl Marx.Pandangan kaum Marxis untuk menganalisa masyarakat adalah melalui pembuatan.Pembuatan adalah kunci kehidupan manusia.Manusia membuat maka manusia wujud.Melayu buat sawah maka budaya Melayu adalah budaya sawah.Wataknya budaya Melayu ialah semi feudal dan semi konservatif.Air yang masuk ke sawah tak boleh aku tahan.Air ini wajib berjalan terus untuk mengalir ke sawah yang lain.Air ini bukan milik peribadi.Air seperti udara adalah milik semua.Semua orang kampung, semua warga tahu air sungai dan air bonda bukan milik peribadi.Betul tali air lalu ke dalam sawah Raja Husin, ke sawah aku.Betul sungai melintas dalam tanah Pakcik Jaafar, tapi sungai, tali air dan bonda masih milik bersama.Mustahil air diswastakan.Bersawah melahirkan semangat kekitaan yang maha kuat lagi ampuh untuk orang Melayu.Sikap dan budaya setia kawan dan kekitaan inilah yang aku alami ketika aku membesar dalam sawah.Dari sinilah timbulnya sikap dan semangat gotong royong.Sawah padi menyusun orang Melayu untuk pandai bekerjasama, bijak tolong menolong.Bila musim hujan sampai ertinya permulaan musim ke sawah.Air sungai akan ditutup.Empangan batu di Ulu Klawang ditutup agar air akan masuk ke bonda.Ketika inilah waktunya sawah wajib mula dikerjakan.Parit, pembetung dan laluan air memulakan bergotong royong, laluan air wajib dibaiki.Sawah dicangkul dan dibajak, tolong menolong. Hari ini sawah aku, esok sawah kau.Inilah sikap “geng askar” yang abah aku menjadi anggota.Sesudah talian air mantap benih padi akan disemai.Aku ingat lagi kami menyemai benih padi di kawasan tanah lapang di sebelah rumah.Tanah ini milik sekolah. Abah aku berkebun di sini dan menjadikan tapak semaian benih padi.Tapak semaian wajib dijaga kerana ketika ini burung pipit dan burung tempua berkeliaran.Ketika menunggu benih bercambah dan membesar sawah dibajak sekali lagi.Kali ini rumput rampai dan jerami batang padi musim lepas dilanyak dalam lumpur untuk dijadikan baja.Kemudian masuk musim mengubah.Musim mengubah bermakna anak padi diubah dari tapak semaian untuk ditanam ke dalam sawah yang kini selut berlumpur.Biasanya ini tugas orang perempuan.Agak sulit, membongkok untuk menanam.Benih padi wajib ditanam tersusun rapi, jarak yang betul agar padi hidup subur.Ketika ini emak aku akan turun ke sawah di waktu petang.Pagi emak aku mengajar. Kami adik beradik hanya mengekor sama, buat ramai.Dua minggu setelah mengubah, anak padi menjadi tegap dan subur.Sebulan kemudian masuk musim merumput.Merumput ini amat menarik kerana lopak sawah penuh dengan air.Dalam lopak air ini ada puyu dan haruan.Sampai hari ini aku masih belum tahu dari mana puyu, sembilang, haruan dan katak ini datang.Ketika sawah berlumpur dan agak kering dibajak, semua hidupan ini tak nampak batang hidung.Tiga bulan setelah anak padi ditanam mereka berkeliaran dalam sawah.Kalau dalam lubuk aku faham mereka sentiasa ada di sana.Tapi yang tiba-tiba pelbagai ikan berada dalam lopak sawah, dari ceruk mana mereka datang.Ketika ini juga di permatang sawah akan ada pacat.Dalam sawah pula akan ada lintah. Dari mana mereka datang?Inilah soalan ilmiah yang aku sendiri tidak memiliki ilmu untuk menjawab.Kerana pacat dan mensiang yang tumbuh permatang sawah pernah aku pernah membuat satu cadangan.Aku anggap cadangan aku ini amat bijak.“Mak kenapa kita tak simen aje permatang? Senang kita nak berjalan, tak calar balar … tak gatal kaki terkena mensiang.”Cadangan bijak aku.“Bilo kau kayo nanti… kau bueklaaa.”Ini jawapan dari Tok Wan Rahmah aku yang sesekali datang juga ke sawah membawa kail untuk mencuba nasib di lubuk di tengah sawah.Aku ingat lagi sesudah musim merumput ketika menunggu padi bunting bersusu, banyak burung Wak Wak datang mencari belalang.Abah aku amat bijak.Selalu abah aku berjaya dapat memerangkap dua tiga ekor Wak Wak untuk digoreng.Musim pertama kami ke sawah padi naik ke kepok hampir 200 gantang.Kepok padi kami di belakang rumah sebelah reban ayam.Kami sekeluarga gembira.Aku tak tahu berapa ringgit sewa sawah yang perlu dibayar pada Pakcik Jaafar.Biasanya emak atau tok wan aku akan menyuruh aku menjemur padi sebelum hari Rabu.Ini kerana pada hari Rabu mesin padi akan sampai dari Peradong.Ini mesin milik Syarikat Kerjasama Pesawah Jelebu.Kampung Peradong dijadikan pusat padi bagi daerah Jelebu.Mesin padi ini bergerak dari kampung ke kampung di seluruh Jelebu mengikut hari yang ditetapkan.Selepas musim menuai setiap minggu mesin padi akan sampai.Kemudian dua minggu sekali atau bila pelanggan kurang, tarikh baru akan diumumkan.Tapi emak aku tetap dengan budaya Melayu.Kami masih ada lesung kayu.Lesung penumbuk padi bukan lesung kaki.Emak aku juga membeli alat pengipas padi yang dibuat daripada papan.Alat ini untuk mengangin padi sebelum di jemur.Baru nak masuk musim kedua keluarga aku ke sawah, abah aku pula membawa satu lagi berita baik.“Kita akan dapat kerbau.” Abah aku bercakap pendek.“Kerbau apa pulak?” Aku menyoal.“Kerbau kerajaan… kerajaan bagi pada orang kampung yang buat sawah. Ini rancangan kerajaan untuk bantu orang kampung. Bila kerbau dah beranak, kita pulangkan anaknya kepada kerajaan. Ibu kerbau kita punya…kerbau milik kita.”Penerangan jelas dari Cikgu Zaleha.“Berapa ekor? Siapa lagi dapat? Bila nak dapat?”Aku menembak satu per satu soalan dengan tidak sabar menunggu jawapan.Dua minggu kemudian pada petang Sabtu sebuah lori dari Jabatan Pertanian Jelebu sampai.Lori ini membawa lapan ekor kerbau.Lori ini berhenti depan padang sekolah.Lapan keluarga dipilih.Dari apa yang aku dengar, kerbau ini didatangkan dari Kelantan.Umur kerbau ini betingkah.Ada yang agak tua kerana tanduknya panjang melintang.Ada yang masih dara tanduknya pendek menjulur.Siapa orang kampung yang dapat kerbau itu aku tidak ingat lagi.Tapi aku tidak akan melupakan Raja Deraman dan anaknya Ujang.Raja Deraman juga mendapat seekor kerbau.Kerbau dara sama sebaya dengan kerbau aku.Keluarga Raja Deraman ini duduk di sebelah rumah Raja Husin tak jauh dari rumah aku.Ujang ini setahun lebih muda dari aku.Aku tidak dapat tuliskan di sini betapa gembiranya aku pada petang itu.Keluarga aku mendapat seekor kerbau.Orang Kampung Batu Serambai dapat kerbau di beri oleh kerajaan.Di kampung kami tidak pernah ada kerbau.Jadi langkah kerajaan ini adalah permulaan dengan harapan kerbau lapan ekor kerbau ini akan membiak.Kerbau aku ini bertindik hidung.Telinganya ada angka.Hidungnya ada cincin.Aku hanya membawa tali untuk menarik kerbau ini pulang.Kandang kerbau beratap zink yang abah aku sediakan lebih awal terletak di bawah pokok jambu sebelah tandas tidak jauh dari tapak semaian padi.Petang itu aku dengan penuh kegembiraan membawa sang kerbau ke kandangnya.Malam itu sesudah makan keluarga kami bersidang.Persidangan untuk mencari nama yang sesuai untuk kerbau ini.“Kembang namanya… hidung dia kembang dan harap dia akan berkembang membiak.”Cadangan dari Cikgu Zaleha. Semua bersetuju.“Isam…. kobao ni kau jaga… jangan lupo… ni kobao kerajaan.” Tok wan aku memberi ingatan.Semenjak malam itu aku menjadi budak kerbau.Kawan dan teman baik aku ialah Ujang anak Raja Deraman.Kami berdua ada kerbau.Setiap petang balik dari sekolah selepas makan aku akan membuka tali Kembang.Aku akan tarik Kembang ke kawasan yang banyak rumput.Aku mula belajar mengenal kawasan lapang di sekeliling kampung.Juga mengenal kawasan kebun getah yang berumput.Ujang ada aku bertukar-tukar maklumat.Kami saling bantu membantu.Kadangkala aku membawa buku cerita untuk dibaca ketika kerbau aku makan rumput.Aku wajib menunggu Kembang kenyang meragut rumput dalam satu dua jam. Ini membosankan. Buku cerita memadamkan kebosanan.Kadang kala aku ikat Kembang di tepi sungai yang banyak rumput dan aku mandi dalam sungai.Sebagai budak kerbau aku wajib kreatif untuk membunuh kebosanan.Pulang dari meragut aku wajib memasang api untuk mengasapkan kandang.Asap ini untuk menghalau nyamuk dan agas dari menyerang Kembang.Ramai tak sedar malah aku sendiri juga terperanjat bila aku memahami perangai Kembang.Kerbau bukan macam lembu terberak di mana rasa nak terberak.Kerbau memiliki sifat yang bersih. Kerbau akan keluar dari kandang dan terberak di luar kandang.Badan kerbau berlumpur kerana ada sebab.Bukan kerana kerbau pengotor.Kulit kerbau tidak berbulu seperti kambing atau lembu.Justeru kerbau senang menjadi mangsa nyamuk dan agas.Kulit kerbau tidak kasar.Kerbau suka berlumpur kerana lumpur di badan menjadi alat pendinding dari serangan nyamuk.Lumpur juga jadi pendingin dari panahan cahaya matahari.Pada awalnya aku tak sedar perkara ini.Setiap petang sebelum masuk kandang aku akan membawa Kembang ke bonda.Di sini aku akan membersihkan semua lumpur.Aku mahu Kembang mandi dan dilihat bersih.“Biarkan berlumpur. Nyamuk tak datang.”Ujang memberi penerangan.“Kobao kito ni daro lagi.” Ujang memberi penjelasan.“Belum bunting lagi ko.” Aku bertanya.“Bolom kono lagi… kampong kito mano ado kobao jantan… di Komin ado laaa… bolom berancuk mana nak bunting.”Ujang menerangkan seolah-olah dia pakar binatang.Sesekali aku lihat ke pantat Kembang.Betulkah Kembang masih dara.Dalam hal ini aku kurang arif.Tapi aku mahu Kembang bunting.Aku merasa ini satu masalah besar.Di kampung Batu Sarambai hanya ada lapan ekor kerbau dan semuanya betina.“Komin ado banyak kobao.” Ujang memberi maklumat.Ujang meyakinkan aku kerbau jantan pasti ada.Kampung Kemin ini sebatu lebih jauhnya dari kampung kami.Kampung ini mengarah ke pekan Kuala Klawang.Sawah di kampung ini juga agak luas.Aku menyimpan harapan agar Kembang akan jumpa jantan dari Kampung Kemin.Tanpa jantan Kembang aku tidak akan bunting.Selagi tak beranak Kembang bukan milik aku.Kembang akan terus jadi milik Jabatan Pertanian.Waktu bermain aku kini tidak sebebas sebelum aku ada Kembang.Kembang kini termasuk dalam sebahagian daripada jadual harian aku.Tali yang mengikat hidung Kembang itu juga sedang mengikat aku sama.Aku dan Ujang sedang menunggu musim sawah selesai.Bila musim sawah selesai, padi semua dituai, sawah akan menjadi padang.Aku akan lepaskan Kembang.Aku mahu Kembang pecah dara.


Kabinet bakal dirombak?

Perdana Menteri Ismail Sabri Yaakob bakal mengumumkan rombakan Kabinet pertamanya sejak memegang jawatan utama itu pada Ogos lalu, yang mungkin menjadi ujian sejauh mana beliau berjaya dalam memimpin gabungan kerajaan itu ketika perbalahan antara Bersatu dan kumpulan Umno diketuai Najib Razak terus memuncak, MalaysiaNow difahamkan.Difahamkan rombakan Kabinet itu mungkin berlaku seawal bulan depan walaupun satu sumber dalaman Umno berkata rombakan barisan anggota Kabinet tersebut tidak akan dilaksanakan secara besar-besaran.Bagaimanapun tumpuan akan diberikan kepada Bersatu, menteri dan timbalan menteri dari Perikatan Nasional (PN).Sebarang perubahan dari sudut keseimbangan parti-parti dalam Kabinet ketika ini perlu memastikan gabungan kerajaan itu tetap utuh walaupun perbalahan dan serangan terus berlaku terutamanya antara Umno dan Bersatu.Dari sudut itu, sumber rapat dengan pentadbiran Ismail memaklumkan kepada MalaysiaNow usahanya untuk mengimbangi antara kedua-dua gabungan itu bagi mengekalkan kesatuan Kabinetnya lebih sukar daripada apa yang pernah dialami Dr Mahathir Mohamad.“Dalam kes Mahathir, wujud perbalahan yang berterusan antara Bersatu dan PKR, namun semua itu didiamkan walaupun kesatuan yang ditunjukkan itu terbukti tidak kekal lama.“Bagi Ismail pula, beliau perlu berdepan dengan pimpinan partinya yang berterusan menyerang menteri-menteri yang ada dalam Kabinet beliau. Kemenangan Umno di Melaka baru-baru ini menyebabkan tekanan semakin hebat terhadap Ismail untuk mengenepikan sekali gus meletakkan menteri-menteri dari PN ke jawatan yang lebih rendah,” kata sumber itu.Baru-baru ini, Najib melancarkan serangan terbuka terhadap Menteri Kewangan Tengku Zafrul Aziz ketika bekas perdana menteri itu meningkatkan gesaan supaya kerajaan membenarkan pengeluaran caruman Kumpulan Wang Simpanan Pekerja (KWSP).“Usahlah dengar nasihat menteri kewangan ketinggalan zaman PN,” kata Najib.Akan tetapi mengenepikan parti-parti selain Umno adalah tindakan “bunuh diri” bagi Ismail ketika lebih 50 ahli Parlimen PN adalah antara yang menyokong dan sekali gus memastikan beliau memegang jawatan perdana menteri.Satu sumber mengatakan walaupun Ismail menjadi “perdana menteri secara kebetulan”, beliau sedar kesan politik jika dilihat cenderung bersama atau bersekutu dengan Najib.“Setakat ini, beliau berjaya tunjukkan dirinya tidak dengar apa yang diperkatakan Bossku,” kata sumber itu, merujuk gelaran yang digunakan Najib.“Beliau juga hanya berikan peranan kecil kepada Najib sebagai penasihat ekonomi, sementara Muhyiddin yang merupakan musuh utama Najib diberikan kuasa besar dengan jawatan penting menangani pelan pemulihan pasca pandemik.“Dengan nasib politik Najib, begitu juga Zahid dilihat malap ekoran perbicaraan kes rasuah mereka, Ismail tahu bagaimana untuk tangani suara-suara dari luar,” tambahnya.Sama ada rombakan akan menjejaskan kedudukan PN dalam jawatan utama Kabinet hanya satu bahagian daripada isu itu.Ismail juga perlu menguruskan kumpulan anti Najib yang wujud dalam Umno, kata sumber itu lagi.“Mereka termasuk Hishammuddin Hussein, Khairy Jamaluddin, Shahidan Kassim, Annuar Musa, belum lagi pemimpin-pemimpin parti komponen (BN) yang sudah menunjukkan mereka tidak mahu dipimpin Najib dan Zahid.”Kebanyakan anggota Kabinet Umno, MCA dan MIC menolak cadangan Najib dan Zahid untuk keluar daripada kerajaan yang dipimpin Muhyiddin ketika kemuncak kempen dua pemimpin Umno itu bagi menumbangkan kerajaan PN Julai lalu.Dengan sabitan mahkamah bahawa Najib bersalah dalam kes rasuahnya, sementara Zahid juga dilihat bakal menerima nasib yang sama, Ismail memiliki peluang untuk meneruskan tugasnya sebagai perdana menteri sehingga pilihan raya umum yang mesti diadakan dalam tempoh 17 bulan dari sekarang.Sehingga saat itu, sama ada beliau akan menjadi perdana menteri paling singkat dalam sejarah masih belum dapat dipastikan.


Roger Ng dilepas tanpa bebas kes jual bon milik anak syarikat 1MDB

Mahkamah Tinggi melepas tanpa membebaskan bekas pegawai bank Goldman Sachs, Roger Ng Chong Hwa, daripada empat pertuduhan bersubahat dengan syarikat itu berhubung penjualan nota sekuriti dan bon bernilai AS$6.5 bilion milik anak syarikat 1Malaysia Development Berhad (1MDB).
Hakim Muhammad Jamil Hussin membuat keputusan itu selepas membenarkan permohonan timbalan pendakwa raya Zaki Asyraf Zubir untuk melepas tanpa membebaskan Ng sementara menunggu proses hukuman di Mahkamah Eastern District of New York selesai.
“Mahkamah melepas tanpa membebaskan tertuduh daripada pertuduhan itu memandangkan timbalan pendakwa raya memaklumkan bahawa mereka masih berminat untuk meneruskan pertuduhan terhadap tertuduh pada masa akan datang,” katanya.
Terdahulu, Zaki Asyraf berkata perbicaraan kes jenayah yang dihadapi Ng di mahkamah Amerika Syarikat (AS) sudah selesai dan proses hukuman yang sepatutnya dijalankan pada Disember tahun lepas ditangguh kepada Februari ini.
“Pihak pendakwaan masih berminat untuk meneruskan kes ini pada masa akan datang, cuma buat masa ini bagi mengelak pihak-pihak membuang masa, pendakwaan mohon tertuduh dilepas tanpa dibebaskan sehingga semua proses perundangan (di Amerika Syarikat) selesai,” katanya.
Peguam Tan Hock Chuan, yang mewakili Ng, pula memohon anak guamnya dilepas dan dibebaskan daripada pertuduhan memandangkan kes itu sudah terlalu lama.
Pada 8 April tahun lepas, Ng didapati bersalah oleh mahkamah di AS kerana melakukan konspirasi menyeleweng ratusan juta dolar daripada syarikat pelaburan 1MDB, bagaimanapun hukuman terhadapnya masih belum diputuskan.
Pada 19 Disember 2018, Ng mengaku tidak bersalah atas empat pertuduhan bersubahat dengan Goldman Sachs berhubung penjualan bon 1MDB bernilai AS$6.5 bilion dengan menggugurkan fakta material dan membuat kenyataan palsu.
Dia didakwa melakukan semua kesalahan itu di pejabat 1MDB, Tingkat 8, Menara IMC, Jalan Sultan Ismail di sini antara 19 Mac 2012 dan 11 November 2013.
Pada 4 September 2021, pertuduhan terhadap Goldman Sachs International Ltd dan dua entitinya di Asia iaitu Goldman Sachs (Asia) LLC dan Goldman Sachs (Singapura) digugurkan selepas hakim Mahkamah Tinggi Mohamed Zaini Mazlan membenarkan permohonan pendakwaan untuk menarik balik pertuduhan berhubung penjualan bon 1MDB bernilai AS$6.5 bilion.


Syed Saddiq kekal pengakuan tidak bersalah dua pertuduhan pengubahan wang haram

Ahli Parlimen Muar Syed Saddiq Syed Abdul Rahman mengekalkan pengakuan tidak bersalah di Mahkamah Sesyen hari ini atas dua pertuduhan pengubahan wang haram berjumlah RM100,000, tiga tahun lepas.Saddiq, 29, yang juga bekas Menteri Belia dan Sukan membuat pengakuan itu selepas pertuduhan ke atasnya dibacakan semula di hadapan hakim Suzana Hussin.Pada 5 Ogos lalu, Saddiq mengaku tidak bersalah atas pertuduhan sama di Mahkamah Sesyen Johor Bahru dan hakim Ahmad Kamal Arifin Ismail membenarkan permohonan pihak pendakwaan untuk memindahkan kes tersebut ke Mahkamah Sesyen.Mengikut kedua-dua pertuduhan, beliau didakwa melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.Peguam Haijan Omar yang mewakili Saddiq memaklumkan kepada mahkamah bahawa pihaknya telah memfailkan permohonan untuk memindahkan kedua-dua kes itu dari Mahkamah Sesyen ke Mahkamah Tinggi dan permohonan tersebut akan didengar di hadapan hakim Mohamed Zaini Mazlan pada 25 November ini.Suzana kemudian menetapkan 30 November untuk sebutan semula kes.Di Mahkamah Sesyen berasingan, hakim Azura Alwi turut menetapkan tarikh sama (30 Nov) untuk sebutan semula dua lagi kes dihadapi Saddiq berhubung pertuduhan pecah amanah dana sebuah parti politik berjumlah RM1 juta, dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14).Haijan ketika ditemui pemberita berkata pihaknya juga telah memfailkan permohonan supaya dua kes tersebut dipindahkan ke Mahkamah Tinggi dan permohonan itu akan didengar di hadapan hakim sama (Mohamed Zaini) pada 25 November.Bagi pertuduhan pertama, Saddiq didakwa sebagai ketua Pemuda Bersatu, yang telah diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.


PAS ulangi tidak bubar DUN negeri diterajuinya jika PRU15 tahun ini

Dewan Undangan Negeri (DUN) di negeri-negeri yang diterajui PAS tidak akan dibubarkan sebelum Mac tahun depan, kata Setiausaha Agung PAS Takiyuddin Hassan.
Takiyuddin berkata langkah itu dibuat bagi menumpukan perhatian kepada kehidupan rakyat.
“Buat masa ini penumpuan yang lebih perlu diberikan kepada aspek pemulihan dalam kehidupan rakyat terutama di bidang perekonomian selain dari kesihatan,” katanya dalam satu kenyataan hari ini.
Dalam pada itu, Takiyuddin turut mengulangi PAS tidak akan mengadakan sebarang kerjasama dengan Pakatan Harapan bagi menghadapi Pilihan Raya Umum ke-15 (PRU15).
Katanya, PAS mengutamakan konsep penyatuan ummah dan perpaduan nasional dan optimis pendekatan penyatuan ummah tersebut boleh dicapai melalui kolaborasi parti-parti utama yang berteraskan konsep perpaduan Melayu-Islam dan Bumiputera
Pendirian PAS dilihat berbeza daripada Muhyiddin Yassin yang merupakan pengerusi Perikatan Nasional (PN) di mana PAS turut menganggotainya.
Semalam, Muhyiddin menggesa rundingan dibuat di antara parti-parti pembangkang bagi melindungi negara daripada amalan kleptokrasi, rasuah dan salah guna kuasa.
“Cadangan ini disuarakan berdasarkan kepada kebimbangan rakyat ketika ini.
“Ia bukan untuk kepentingan politik PN atau untuk menang dalam Pilihan Raya Umum ke-15 (PRU15) nanti,” kata Muhyiddin.
Beliau juga menyarankan semua pimpinan parti pembangkang untuk mempertimbang semula rundingan dengan PN untuk mencapai kesepakatan pada PRU15 akan datang.
Selain PAS, PN yang diterajui Bersatu itu turut dianggotai oleh Gerakan, Parti Solidariti Tanah AirKu (Star) Sabah dan Parti Maju Sabah (SAPP).


Selepas pendedahan, Zahid kini mahu menteri Umno kekal dalam Kabinet

Selepas pendedahan Ahmad Zahid Hamidi menuntut empat menteri partinya digugurkan daripada Kabinet dalam satu pertemuan bersama Perdana Menteri Muhyiddin Yassin, presiden Umno itu kini mahukan mereka kekal dalam kerajaan.Zahid berkata ini kerana Umno adalah sebuah parti yang dasar-dasarnya sentiasa memberikan keutamaan kepada agenda rakyat.“Maka, semua anggota Kabinet yang mewakili Umno terus kekal dalam kerajaan dan beriltizam untuk menjaga kebajikan rakyat dan mempertahankan maruah parti,” kata ahli Parlimen Bagan Datuk itu dalam satu kenyataan awal pagi tadi.MalaysiaNow sebelum ini mendedahkan Zahid menuntut Muhyiddin menggugurkan Menteri Luar Hishammuddin Hussein, Menteri Kesihatan Dr Adham Baba, Menteri Sains, Teknologi dan Inovasi Khairy Jamaluddin dan Menteri Perpaduan Negara Halimah Sadique selain meminta dirinya dilantik sebagai timbalan perdana menteri.Dalam kenyataan itu, walaupun turut mengulangi gencatan politik dilakukan agar kerajaan fokus melawan pandemik, Zahid mendesak agar Parlimen dibubarkan selepas penularan Covid-19 terkawal.“Umno memutuskan agar mandat rakyat dikembalikan dengan mengadakan pilihan raya umum bagi mewujudkan kerajaan yang stabil setelah pandemik Covid-19 dapat dikawal dan berada di peringkat minimum.”Beliau turut mengulangi Umno menjunjung titah Yang di Pertuan Agong Sultan Abdullah Sultan Ahmad Shah dan Majlis Raja-Raja Melayu untuk terus memastikan pentadbiran negara diurus dengan baik berpandukan keluhuran undang-undang dan menghormati semangat yang termaktub dalam Perlembagaan Persekutuan.Katanya, Umno turut memperhalusi pelbagai pandangan dan harapan rakyat mengenai Belanjawan 2021 untuk diangkat kepada kerajaan, antaranya pelanjutan tempoh moratorium dan bantuan sara hidup kepada rakyat yang hilang punca pendapatan akibat Covid-19.Dalam kenyataan itu, walaupun turut mengulangi gencatan politik dilakukan agar kerajaan fokus melawan pandemik, Zahid mendesak agar Parlimen dibubarkan selepas penularan Covid-19 terkawal.“Lantaran itu, Umno akan memastikan Belanjawan 2021 yang bermanfaat untuk rakyat dapat diluluskan.“Maka sebarang tindakan mana-mana pihak yang mempersoalkan keputusan Umno dalam mendokong titah Seri Paduka Baginda Yang di Pertuan Agong dan Majlis Raja-Raja Melayu adalah tidak bertanggungjawab dan amat dikesali,” katanya.


Bersatu selar layanan 'double standards' benar Zahid lawat Najib di penjara

Seorang pemimpin Bersatu hari ini menyelar "kebenaran khas" yang diberikan kepada presiden Umno Ahmad Zahid Hamidi untuk melawat Najib Razak di penjara, menyifatkannya sebagai contoh yang jelas dan terang-terangan tentang layanan berat sebelah dan “double standards” di pihak Jabatan Penjara, Kementerian Dalam Negeri dan kerajaan.
Timbalan Pengerusi Biro Perundangan dan Perlembagaan Bersatu, Sasha Lyna Abdul Latif berkata banduan lain terpaksa bergelut untuk mendapatkan akses perubatan asas dan kebenaran bagi menghadiri pengebumian ahli keluarga terdekat.
"Jika ini layanan yang diberikan kepada seorang atau dua orang istimewa, ia perlu diperluaskan kepada semua banduan," katanya.
Zahid, yang juga timbalan perdana menteri, berkata beliau meluangkan masa hampir dua jam bersama Najib, dengan ditemani ahli Majlis Kerja Tertinggi (MKT) di Penjara Kajang, baru-baru ini.
Zahid berkata beliau juga membawa bersama beberapa makanan kegemaran Najib dan menikmatinya bersama bekas perdana menteri itu.
"Kami dapat makan bersama. Selepas bertemu selama setengah jam, hanya kami berdua selama satu setengah jam," katanya ketika menggulung Perhimpunan Agung Umno 2023 hujung minggu lalu.
Menteri Dalam Negeri Saifuddin Nasution Ismail semalam berkata Zahid dibenarkan melawat dan makan bersama Najib dengan kebenaran khas daripada pihak penjara.
Sasha berkata, banduan biasanya dibenarkan dilawat ahli keluarga terdekat sahaja, sebulan sekali, serta lawatan oleh peguam mereka.
"Tiada mana-mana pelawat lain dibenarkan. Ahli keluarga yang melakukan lawatan penjara akan tahu dan mengalami bahawa, akan ada penghalang kaca antara mereka dan ahli keluarga mereka yang dipenjarakan, dan apa-apa makanan yang dibawa oleh ahli keluarga akan diperiksa dengan teliti dan hanya diberikan selepas sesi.
"Tidak ada perkara seperti makan bersama."
Sasha dalam satu kenyataan berkata lawatan Zahid melanggar Perkara 8 Perlembagaan Persekutuan yang menyatakan bahawa semua rakyat mempunyai hak sama rata.
"Adalah menjadi amalan umum bahawa semua banduan lain selain Najib tidak dibenarkan bertemu mana-mana rakan mereka dari mula menjalani tempoh hukuman penjara sehingga mereka dibebaskan, atau sekiranya mereka berdepan hukuman penjara seumur hidup, sepanjang hidup.
“Jika ini pendirian yang diambil oleh Jabatan Penjara, dan ia mempunyai kapasiti untuk memberikan ‘kebenaran khas’ kepada individu tertentu, maka adalah adil bagi banduan lain untuk dapat menikmati kebenaran khas ini.
“Banduan lain juga perlu dibenarkan mempunyai pelawat selain ahli keluarga terdekat mereka, dan penggunaan kaca penghadang perlu dihentikan.
"Banduan juga harus diberi peluang untuk makan bersama pelawat mereka, sama seperti Najib dan Zahid boleh berkongsi makan bersama di kawasan penjara."


Kyrgyzstan berkabung susulan konflik di sempadan

Presiden Kyrgyzstan Sadyr Japarov pada Ahad menandatangani dekri untuk mengisytiharkan 19 September sebagai hari perkabungan negara, lapor Anadolu memetik agensi berita Kabar.
Pengisytiharan itu susulan konflik bersenjata yang tercetus di sempadan Kyrgyzstan-Tajikistan pada 14 hingga 17 September yang mengorbankan nyawa rakyat Kyrgyzstan.
Kementerian Luar Kyrgyzstan dalam satu kenyataan menyifatkan pertempuran di kawasan sempadan itu sebagai "pencerobohan bersenjata terancang" oleh pihak Tajikistan.
Berikutan pertempuran itu, kedua-dua pihak dilaporkan saling menuding jari.
Pada Ahad Kementerian Kesihatan Kyrgyzstan mengumumkan jumlah korban akibat pertempuran kini mencecah 46 orang manakala 129 yang lain cedera.
Antara yang terbunuh, 34 orang membabitkan rakyat Kyrgyzstan, manakala 12 lagi warga Tajikistan.


Iran rancang rundingan baru bersama Arab Saudi

Iran merancang untuk mengadakan rundingan kali keempat dengan negara saingannya Arab Saudi di Iraq selepas kerajaan baru Iran dibentuk, kata duta Iran di Baghdad pada Selasa.Iran dan Arab Saudi, menjadi wakil kepada kuasa Muslim Syiah dan Sunni di Timur Tengah, kedua-dua negara itu dilihat sentiasa bermusuhan sejak beberapa tahun lalu selepas mendukung sekutu-sekutu mereka dalam perang proksi di Yaman, Syria dan beberapa wilayah lain.Kedua-dua negara itu juga memutuskan hubungan diplomatik pada 2016.Pada Mei lalu, buat kali pertama Iran mengesahkan secara terbuka ia sedang berunding dengan Arab Saudi, mengatakan ia akan melakukan sedaya upayanya untuk menyelesaikan isu-isu antara kedua-dua negara.Sejak pengumuman tersebut, Iran telah menyaksikan presiden barunya Ebrahim Raisi dilantik pada 5 Ogos lalu.Pengumuman rancangan rundingan terbaru itu dilaporkan oleh Isna, sebuah agensi separa rasmi kerajaan Iran susulan sidang kemuncak di Baghdad bagi membantu meringankan ketegangan antara negara-negara jiran Iraq.“Kami sudah mengadakan tiga kali rundingan dengan Arab Saudi, dan rundingan keempat akan diadakan selepas kerajaan baru Iran terbentuk,” kata Duta Iran ke Iraq Iraj Masjedi.Rabu lalu, Parlimen Iran meluluskan kesemua melainkan seorang calon bagi menganggotai Kabinet yang diketuai Raisi.Dalam pada itu, menteri luar negeri Iran berkata beliau telah berbincang mengenai cara-cara membaiki hubungan dengan Emiriah Arab Bersatu (UAE) ketika pertemuan bersama Naib Presiden UAE Syeikh Mohammed bin Rashid al-Maktoum di sidang kemuncak Baghdad.“Dalam perbincangan itu, kami bincang mengenai niat positif dan tekad antara pemimpin-pemimpin dua negara bagi perkukuh hubungan… Bekerjasama dengan negara-negara jiran adalaj keutamaan kerajaan baru Iran,” kata Menteri Luar Negeri Hossein Amirabdollahian di Twitter.Hubungan tegang antara Iran dan UAE tercetus selepas negara teluk yang mempunyai hubungan rapat dengan Amerika Syarikat tersebut memutuskan untuk melaksanakan normalisasi dengan Israel yang merupakan musuh utama Tehran.


Watak-watak utama dalam PRN Sabah

Rakyat Sabah akan memilih kerajaan dan wakil rakyat masing-masing pada 26 Sept susulan pembubaran Dewan Undangan Negeri (DUN) pada 30 Julai lalu.Pilihan Raya Negeri (PRN) kali ini menyaksikan pertembungan banyak penjuru di semua 73 kerusi DUN yang dipertandingkan.Timbalan Pengerusi SPR Azmi Sharom sebelum ini mengumumkan seramai kira-kira 1.124 juta pengundi layak mengundi pada PRN di Sabah kali ini dengan 1.103 juta adalah pengundi biasa, 9,448 anggota tentera dan pasangan, 11,423 anggota polis dan pasangan serta 81 pengundi tidak hadir (PTH) luar negara.Mari kita kenali watak-watak utama yang menjadi perhatian sepanjang “pertempuran” kali ini:1) Mohd Shafie Apdal (Warisan)Ketua menteri sementara Sabah, Shafie berjaya menggagalkan “rampasan kuasa” cuba dilakukan panglima perang Umno, Musa Aman yang mendakwa cukup sokongan untuk menubuhkan kerajaan baru selepas menasihatkan Yang Di Pertua Negeri Juhar Mahiruddin membubarkan DUN.Sebelum menubuhkan Warisan, Shafie pernah menjadi menteri Kabinet dan naib presiden Umno sebelum dipecat bersama Muhyiddin Yassin kerana lantang mengkritik skandal 1Malaysia Development Berhad (1MDB) Najib Razak.Dalam PRN kali ini, Shafie akan mempertahankan kerusi DUN Senallang dan berdepan lawan 4 penjuru termasuk anak buahnya sendiri.Beliau juga merupakan calon ketua menteri sekiranya Warisan Plus dan Upko berjaya membentuk kerajaan selepas pilihan raya tersebut.2) Bung Moktar Radin (BN)Bung Moktar merupakan watak penting Umno dalam rundingan kerusi menjelang pilihan raya negeri itu. Lantikannya sebagai pengarah PRN juga dipertikai akar umbi Umno Sabah atas alasan beliau dan isteri sedang berdepan perbicaraan tuduhan rasuah di mahkamah.Kemuncak pertikaian berlaku, apabila Musa diumumkan sah tidak bertanding pada pilihan raya negeri itu. Pelbagai pihak mengandaikan Bung menjadi punca utama keputusan itu kerana mengidamkan kedudukan sebagai ketua menteri.Bung sebelum ini juga terkenal kerana kelantangannya berdebat di Dewan Rakyat dan pernah juga menjadi kontroversi kerana menggunakan bahasa kesat.3) Hajiji Mohd Noor (Bersatu)Pengerusi Bersatu Sabah, Haijiji diumumkan sebagai calon ketua menteri oleh Perdana Menteri Muhyiddin sekiranya Gabungan Rakyat Sabah berjaya menguasai negeri itu.Pengumuman itu mengejutkan ramai pihak kerana beranggapan kedatangan Bersatu ke Sabah hanya setahun jagung. Beliau bakal berdepan pertandingan 3 penjuru dengan dua calon lain iaitu Aliasgar Basri (Warisan) dan Rekan Hussein ( Parti Cinta Sabah) di kerusi DUN Sulaman. Hajiji adalah penyandang kerusi berkenaan selepas memenanginya pada Pilihan Raya Umum ke-14 (PRU14) lalu atas tiket Umno sebelum melompat menyertai Bersatu.Sebelum ini, Muhyiddin mengumumkan gabungan parti yang disertai Barisan Nasional (BN), Perikatan Nasional (PN) dan PBS akan dikenali sebagai Gabungan Rakyat Sabah. Nama gabungan itu bakal  digunakan secara rasmi selepas 26 September ini apabila berjaya membentuk kerajaan negeri yang baru.4)  Wilfred Madius Tangau (Upko)Presiden Upko, Wilfred dikatakan menjadi “katak politik” di negeri itu selepas partinya bertindak meninggalkan BN selepas PRU14 untuk membentuk pakatan baru dengan Warisan, PKR dan DAP. Beliau, bagaimanapun menafikan dakwaan tersebut dengan mengatakan itulah yang diinginkan para pengundi. Beliau bertanding di kerusi DUN Kiulu.5)  Jeffrey Kitingan (Star)Presiden Star ini mula menarik perhatian apabila beliau menjadi satu-satunya pemimpin parti dalam PN yang mengatakan pihaknya tidak teragak-agak untuk membawa partinya keluar daripada perikatan itu sekiranya tidak mendapat sekurang-kurangnya 15 kerusi pada PRN Sabah kali ini.Bagaimanapun, beliau berkata meskipun tidak gembira namun menerima secara terbuka keputusan Star bertanding di lapan kerusi DUN dalam PRN Sabah atas dasar setia kawan dan semangat berpasukan antara parti gabungan PN.Jeffrey dikenali sebelum ini kerana politiknya yang berwarna warni dan pernah ditahan mengikut Akta Keselamatan Dalam Negeri (ISA) kerana perjuagannya.


Muhyiddin beri keterangan bantu siasatan SPRM

Presiden Bersatu Muhyiddin Yassin telah memberi keterangan kepada Suruhanjaya Pencegahan Rasuah Malaysia (SPRM) berhubung satu siasatan mengenai dana RM300 juta yang dikaitkan dengan parti itu, menurut sumber SPRM.
Menurutnya Muhyiddin yang juga Pengerusi Perikatan Nasional (PN) hadir memberi keterangan di Ibu Pejabat SPRM di Putrajaya pagi semalam.
Bekas perdana menteri itu dipercayai dipanggil untuk memberi keterangan berhubung siasatan dana RM300 juta yang disyaki diterima Bersatu menerusi dana di bawah Pakej Ransangan Ekonomi Covid-19.
Difahamkan lebih 15 individu termasuk pemimpin parti berkenaan selain pihak kontraktor sudah dipanggil SPRM bagi dirakam keterangan.
Sebelum ini, Ketua Pesuruhjaya SPRM Azam Baki dilaporkan mengesahkan pembekuan akaun Bersatu bagi membantu siasatan.
Siasatan berhubung perkara itu dijalankan mengikut Akta SPRM 2009 serta Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram.


Ismail bubar Parlimen kerana tekanan Zahid, kata menteri Kabinet

Anggota Kabinet Saifuddin Abdullah mengingatkan Ismail Sabri Yaakob supaya tidak mengalihkan perhatian rakyat, susulan kenyataan perdana menteri itu yang menyelar 12 menteri Perikatan Nasional (PN) yang menulis surat kepada Yang di-Pertuan Agong.
Dalam sebuah hantaran Facebook, Saifuddin yang juga menteri luar itu berkata ketika ini rakyat sudah tahu Pilihan Raya Umum ke-15 (PRU15) diadakan dalam masa terdekat oleh Ismail adalah kerana tekanan dari Presiden Umno Ahmad Zahid Hamidi.
“Justeru perdana menteri usahlah mengalihkan perhatian rakyat daripada masalah yang dihadapinya itu,” katanya.
Pada 6 Oktober, MalaysiaNow melaporkan anggota Kabinet Ismail dari Bersatu dan PAS menulis surat kepada Sultan Abdullah Sultan Ahmad Shah untuk menyatakan bantahan mereka terhadap gesaan pemimpin Umno supaya Parlimen dibubarkan.
Mereka memetik, antara lain, ramalan Jabatan Meteorologi Malaysia (MetMalaysia) mengenai hujan lebat dan banjir akibat peralihan monsun dalam beberapa minggu akan datang, yang mungkin bertepatan dengan pilihan raya jika Parlimen dibubarkan dalam masa terdekat.
PRU15 sepatutnya diadakan tahun depan selepas penggal Parlimen ke-14 berakhir.
Bagaimanapun, Ismail mendapat tekanan hebat daripada sekumpulan pemimpin yang bersekutu dengan Zahid yang mahu Parlimen dibubarkan lebih awal.
PN dan gabungan pembangkang Pakatan Harapan (PH) membantah sekeras-kerasnya sebarang tindakan untuk mengadakan pilihan raya, mengatakan tumpuan harus diberikan kepada pemulihan ekonomi yang baru pulih selepas pandemik, selain persediaan menghadapi banjir tahunan, di mana pada 2021, bencana alam itu meragut puluhan nyawa dan menyebabkan kerugian berbilion ringgit.
Dalam hantarannya hari ini, Saifuddin sekali lagi menegaskan tujuan beliau dan rakan-rakannya dari PN menghantar surat tersebut hanyalah bertujuan menyuarakan kebimbangan rakyat agar PRU15 tidak dilaksanakan dalam musim tengkujuh di mana berkemungkinan berlaku banjir.
“Sebaliknya pada masa ini, rakyat mahu kerajaan memberi sepenuh tumpuan kepada langkah-langkah pemulihan ekonomi, mengawal kenaikan harga barang dan menyediakan peluang pekerjaan.
“PN akan terus mendahulukan kepentingan rakyat, terutamanya dalam tempoh yang mencabar ini.”


Sorry.


Sudah masanya Tajuddin dipecat dari Prasarana

Satu ciri utama negara yang berada di bawah perintah darurat ialah tidak ada ruang untuk perkara yang merapu dan membuang masa.Jadi, apabila darurat Covid-19 diisytiharkan pada Januari lalu bagi membendung pandemik, kita dengan segera memberikan fokus kepada kerja-kerja utama, dari retorik politik dan demokrasi kepada usaha sebenar melawan musuh yang tak dapat kita lihat yang mengorbankan lebih 2,000 nyawa orang tersayang dalam kalangan keluarga kita di Malaysia.Hari ini, bising yang dibunyikan bekas perdana menteri terkait rasuah mengenai pentadbiran yang baik sehinggalah orang yang terlalu ingin menjadi perdana menteri mengenai keadilan sudah disenyapkan dengan langkah-langkah untuk membendung pandemik.Kerana hanya dengan tindakan-tindakan ini sahaja yang boleh menjustifikasi keperluan untuk menunda status maksum yang diberikan segelintir daripada kita terhadap konsep demokrasi.Dalam peperangan, banyak perkara menjadi satu kemewahan yang tak mampu kita miliki.Samalah juga halnya tentang tragedi yang terjadi melibatkan hidup dan mati.Tidak ada ruang kepada sikap angkuh dan bodoh ini.Apabila lebih dari 200 orang cedera, dan kebanyakan daripada mereka parah dalam kemalangan tren LRT dua hari lalu, Perdana Menteri Muhyiddin Yassin dengan segera menggesa siasatan penuh dijalankan.“Saya memandang serius kemalangan ini dan telah mengarahkan kementerian pengangkutan dan Prasarana Malaysia Bhd untuk melakukan siasatan penuh untuk mengenal pasti punca kemalangan ini, dan tindakan yang tegas harus diambil dengan segera,” katanya.Namun orang yang sepatutnya paling awal mengeluarkan kenyataan, Pengerusi Prasarana Tajuddin Abdul Rahman bukan sahaja lembab memberikan respons bahkan menunjukkan sikap yang dilihat semacam menghina dan tidak sopan semasa sidang media semalam.Antara lain, dia juga dilihat menghina wartawan asing dan membuat lawak bodoh mengenai dua tren “bercium”.Dalam sebuah negara bertamadun, seseorang yang berada di posisinya akan meletakkan jawatan walaupun tidak memberikan ulasan yang seperti tidak berakal itu.Kita boleh bayangkan rasa malu yang terpaksa ditanggung pengurusan Prasarana dan ribuan pekerja syarikat itu – yang bekerja keras setiap hari demi memastikan keselamatan jutaan penumpang – kerana memiliki orang seperti Tajuddin memimpin syarikat.Mana-mana pegawai yang perlu memberikan jawapan kepada persoalan awam mengenai kemalangan tren LRT itu mungkin akan merasa meluat dengan klip video Tajuddin dalam sidang medianya yang kini tular di media sosial mengundang kecaman rakyat Malaysia.Jelas sekali Tajuddin adalah liabiliti bukan sahaja kepada Prasarana, tetapi juga kepada kerajaan yang melantiknya sebagai pengerusi syarikat.Bahkan, lebih daripada itu, dia adalah liabiliti kepada sebarang percubaan untuk meyakinkan rakyat agar insiden demikian tidak akan berlaku lagi selepas ini.Perintah darurat ketika waktu sukar begini memberikan peluang kepada Muhyiddin untuk membetulkan kesilapannya kerana melantik lelaki seperti ini tanpa sebarang gangguan.Tajuddin adalah orang yang berada dalam kalangan ahli Parlimen Umno yang menyokong Najib Razak, bekas perdana menteri yang sering membuat bising menyerang Muhyiddin.Namun, dia masih belum lagi dipecat.Jadi, sekaranglah masanya untuk singkirkan Tajuddin Abdul Rahman kerana alasannya sudah tepat, demi menunjukkan simpati kepada para penumpang dan juga kepada jutaan lagi rakyat Malaysia bahawa kerajaan memang benar-benar Prihatin.Abdar Rahman Koya merupakan CEO & editor MalaysiaNow.


Zahid tidak dapat faedah daripada pinjaman RM250,000 diambil adik, kata peguam

Mahkamah Tinggi diberitahu bahawa Ahmad Zahid Hamidi tidak mendapat faedah daripada pinjaman RM250,000 yang diambil adiknya, Mohamad Nasaee Ahmad Tarmizi daripada pemborong tekstil.Peguam Hisyam Teh Poh Teik, yang mewakili Zahid berkata ini kerana Nasaee telah mengemukakan pembayaran itu kepada firma guaman Tetuan Lewis & Co.Peguam itu berkata pemborong tekstil Junaith Asharab, yang merupakan saksi pendakwaan ke-36 telah memberi keterangan bahawa Nasaee secara peribadi menulis nama firma guaman Tetuan Lewis & Co sebagai penerima pembayaran.“Menurut Junaith, cek berkenaan kemudiannya dimasukkan ke dalam akaun pelanggan Lewis & Co pada 15 Julai, 2016,” katanya dan menambah bahawa Nasaee tidak pernah dipanggil oleh pendakwaan untuk menjelaskan mengenai isu tersebut (mengapa jumlah perlu dibayar kepada firma itu).“Tidak ada bukti yang menunjukkan bahawa tertuduh mengetahui hal ini dan pihak yang melakukan transaksi pinjaman. Tertuduh tidak menerima faedah yang dikatakan itu dan tiada alasan langsung untuk mengatakan itu adalah satu dorongan,” katanya dalam penghujahan di akhir kes pendakwaan di hadapan hakim Collin Lawrence Sequerah.Malah, menurut Hisyam, semasa pemeriksaan balas, Junaith menegaskan bahawa pinjaman itu tidak ada kaitan dengan tertuduh.Oleh itu, beliau berhujah bahawa tuduhan rasuah terhadap anak guamnnya tidak berasas sama sekali.Terdahulu, hakim membenarkan permohonan Zahid supaya prosiding hari ini berlangsung setakat 11 pagi kerana beliau perlu menghadiri persidangan Parlimen pada 12 tengah hari.Peguam yang mewakili ahli Parlimen Bagan Datuk itu, Hamidi Mohd Nor memberitahu mahkamah bahawa anak guamnya menerima surat daripada Setiausaha Dewan Rakyat petang semalam, oleh itu, beliau memohon prosiding hari ini ditangguhkan pada 11 pagi.Hakim kemudian membenarkan permohonan Zahid itu setelah tiada bantahah pihak pendakwaan.Zahid, 68, menghadapi 47 tuduhan – 12 tuduhan pecah amanah, lapan tuduhan rasuah dan 27 pertuduhan pengubahan wang haram – melibatkan puluhan juta ringgit milik Yayasan Akalbudi.Pihak pembelaan akan menyambung penghujahan esok.


Anggota bomba, murid sekolah dibawa tonton filem propaganda Anwar secara percuma

Kerajaan cuba mendekati murid sekolah dan anggota bomba dengan menawarkan tiket percuma filem propaganda yang menggambarkan Perdana Menteri Anwar Ibrahim sebagai seorang pemimpin menentang rasuah.
Tindakan ini dilakukan beberapa hari selepas penerbit menuduh pemilik pawagam mensabotaj filem tersebut berikutan sambutan suram orang ramai.
Pendekatan ini juga dilakukan ketika penerbit mendakwa filem itu menarik perhatian ramai di pawagam seluruh negara, di samping kempen penyokong perdana menteri untuk menarik orang ramai memenuhi pawagam dengan menawarkan tiket percuma.
Kempen terbaru adalah dengan mempelawa pelajar Tingkatan 6 sebuah sekolah menengah di Putrajaya untuk bersama-sama Menteri Pendidikan Fadhlina Sidek menonton filem "Anwar: The Untold Story".
Perkara itu dimaklumkan menerusi sepucuk surat yang tersebar di media sosial.
Filem buatan Indonesia itu berlatarkan tahun 1990-an yang menceritakan mengenai perjalanan hidup Anwar sebagai timbalan perdana menteri dan menteri kewangan dan selepas dipecat daripada pentadbiran kerajaan Dr Mahathir Mohamad.
MalaysiaNow cuba menghubungi Fadhlina dan pegawai kementeriannya untuk mendapatkan pengesahan mengenai surat itu namun tidak berjaya.
Sementara itu, satu klip video pendek tular menunjukkan Ahli Parlimen Selayang William Leong dari PKR berucap kepada penonton sebelum tayangan filem berkenaan di sebuah pawagam di Rawang, Selangor, sambil berulang kali menggesa mereka untuk melaungkan "reformasi".
Laungan “reformasi” sering digunakan Anwar selepas beliau dipecat oleh Mahathir pada 1998 atas dakwaan meliwat.
Pada 20 Mei, anggota dan pegawai Jabatan Bomba dan Penyelamat menghadiri tayangan percuma, yang turut disertai oleh Ketua Setiausaha Kementerian Pembangunan dan Kerajaan Tempatan Noor Azman Taib serta pegawai atasan lain.
Kakitangan jabatan itu dijemput melalui memo dari pejabat pengarah, menggesa mereka menghadiri tayangan di pawagam di IOI City Mall di Putrajaya.

Memo daripada pengarah Jabatan Bomba dan Penyelamat menggesa kakitangan dan pegawai menghadiri tayangan percuma 'Anwar: The Untold Story', dan (kanan) surat kepada murid sebuah sekolah di Putrajaya mempelawa mereka bersama-sama Menteri Pendidikan Fadhlina Sidek menonton filem tersebut.

Promosi agresif untuk filem itu mendorong ramai pengguna media sosial menyiarkan kenyataan berbaur sindiran.
Salah seorang pengguna media sosial mempersoalkan mengapa masih terdapat tempat duduk kosong di dalam pawagam walaupun tiket "habis dijual".
Minggu lalu, penerbit mendakwa filem itu meraih jualan RM1 juta pada hari pertama tayangan.
Bagaimanapun, penerbit mendakwa filem berkenaan tidak diberikan slot tayangan seperti dijanjikan oleh pemilik pawagam.
Dakwaan itu mendapat kritikan hebat, dengan ramai yang mengatakan ia menunjukkan filem itu tidak mendapat sambutan meskipun dihebohkan peminat Anwar.
Tayangan filem itu bermula ketika suhu politik negara dijangka semakin panas menjelang pilihan raya di enam negeri, di mana gabungan pemerintah Pakatan Harapan (PH) dan Barisan Nasional (BN) berharap dapat menarik semula sokongan pengundi Melayu.
Pemimpin kerajaan dan penyokong PH giat mempromosikan filem itu, dengan Menteri Komunikasi dan Digital Fahmi Fadzil menggesa orang ramai supaya menontonnya.
Penerbit eksekutif filem itu, Zulkiflee Anwar Haque, memetik tinjauan yang mendakwa orang ramai berpusu-pusu menontonnya di pawagam utama di Lembah Klang, sambil menambah beberapa pawagam "ditempah sepenuhnya dan ditempah lebih awal" untuk tayangan filem itu.
Walaupun penyokong kerajaan memberikan ulasan yang memberangsangkan terhadap filem itu, pengkritik menolaknya sebagai propaganda Anwar, dengan bekas ahli Umno yang lantang Khairuddin Abu Hassan menyifatkan filem itu sebagai "tidak berguna" dan "memualkan".
Seorang lagi pengkritik berkata filem itu dipenuhi dengan skrip dan lakonan yang buruk.
“Naik bulu roma, dialog buruk. Pelakon memerlukan guru dialek," kata Neddo Khan di Twitternya, merujuk kepada pelakon Indonesia yang mendominasi filem itu, sambil menambah terdapat keperluan untuk menghasilkan filem yang "benar-benar mencerminkan hubungan Anwar-Mahathir".


Kampung Padang Che Mas, Baling kena PKPB

Perintah Kawalan Pergerakan Bersyarat (PKPB) akan dilaksanakan di Kampung Padang Che Mas di Baling, Kedah berkuat kuasa dari 18 hingga 31 Oktober ini, kata Menteri Kanan (Kluster Keselamatan) Ismail Sabri Yaakob.Beliau berkata keputusan itu dibuat pada Sidang Khas Majlis Keselamatan Negara (MKN) hari ini, selepas mendengar cadangan daripada MKN negeri Kedah mengenai situasi semasa Covid-19 di kampung berkenaan.“PKPB ini melibatkan 1,150 penduduk dan 151 rumah di kawasan tersebut,” katanya pada sidang media secara maya menerusi Facebook Kementerian Pertahanan, hari iniBeliau berkata sehingga 12 Oktober, sebanyak 236 individu di kampung berkenaan disaring secara bersasar dan diberikan arahan kuarantin selama 14 hari di rumah dan memakai gelang kuarantin.“Daripada jumlah itu, sebanyak 25 kes positif Covid-19 direkodkan melibatkan lima keluarga dan 100 individu lagi masih menunggu keputusan,” katanya.Beliau berkata dengan pelaksanaan PKPB di kawasan itu, semua penduduk dikehendaki mematuhi prosedur operasi standard (SOP) ditetapkan antaranya tiada pergerakan keluar masuk ke Kampung Padang Che Mas, hanya dua orang dibenarkan bagi sebuah keluarga untuk keluar mendapatkan bekalan makanan dan barangan keperluan serta penutupan sekolah dan pusat pengajian termasuk pondok pengajian.


Laporan audit dapati majlis sukan Selangor buat bayaran tidak wajar RM1.95 juta

Laporan Ketua Audit Negara (LKAN) mengenai Penyata Kewangan Kerajaan Negeri dan Agensi Negeri Serta Pengauditan Pematuhan Jabatan/Agensi Negeri Selangor Tahun 2020 mendapati terdapat pembayaran tidak wajar yang dibuat di Majlis Sukan Negeri Selangor (MSNS). Ketua Audit Negara Nik Azman Nik Abdul Majid berkata laporan tersebut yang dibentangkan di Dewan Undangan Negeri (DUN) Selangor hari ini mendedahkan pembayaran tidak wajar itu yang dibuat kepada penerima tidak sah adalah berjumlah RM1.95 juta, iaitu RM500,000 dibayar pada 2020 dan RM1.4 juta dibayar pada 2019.Selain itu, katanya hasil pengauditan yang dijalankan berkenaan kutipan cukai tanah lot tanah pertanian di Pejabat Daerah dan Tanah Petaling melaporkan cukai tanah bagi lapan hak milik tanah lot pertanian kategori desa (mukim) telah terkurang kutip sejumlah RM404,978.“Kesilapan mengenakan kadar cukai juga menyebabkan cukai tanah bagi tujuh hak milik terlebih kutip sebanyak RM36,248 bagi 2020,” katanya dalam kenyataan hari ini. Beliau berkata semua ketua jabatan atau agensi yang berkenaan telah dimaklumkan terlebih dahulu mengenai perkara yang dilaporkan dalam LKAN untuk tujuan pengesahan dan mesyuarat penutup juga telah diadakan bagi tujuan membincangkan penemuan audit dan mendapatkan penjelasan serta maklum balas terhadap isu-isu berbangkit.Susulan itu, Nik Azman berkata pihaknya telah mengemukakan tujuh syor kepada jabatan atau agensi yang berkenaan untuk memperbaiki kelemahan dilaporkan.Mengenai penyata kewangan kerajaan Selangor bagi tahun berakhir 31 Disember 2020, beliau berkata hasil pengauditan yang dijalankan pihaknya telah memberi pendapat tanpa teguran.“Secara keseluruhannya, penyata kewangan tersebut menunjukkan gambaran yang benar dan saksama tentang kedudukan kewangan kerajaan negeri dan rekod perakaunan telah diselenggarakan dengan lengkap dan kemas kini,” katanya.Nik Azman berkata bagi analisis kewangan kerajaan negeri, kedudukan kewangan kerajaan Selangor adalah stabil dengan baki terkumpul kumpulan wang disatukan pada akhir 2020 berjumlah RM2.445 bilion berbanding RM2.141 bilion pada akhir 2019.Bagi baki hutang awam, beliau berkata jumlahnya menurun sebanyak RM5.61 juta atau 0.5 peratus menjadi RM1.105 bilion berbanding RM1.110 bilion pada 2019.Bagaimanapun katanya, tunggakan bayaran balik hutang awam oleh kerajaan Selangor pada 2020 meningkat sebanyak RM30.97 juta atau 108.5% menjadi RM59.52 juta berbanding RM28.55 juta pada 2019.Nik Azman berkata LKAN telah dibentangkan di Dewan Rakyat pada 2 Dis 2021 setelah diperkenankan oleh Yang di-Pertuan Agong Sultan Abdullah Sultan Ahmad Shah dan dibentangkan di DUN Selangor hari ini setelah diperkenan Sultan Selangor Sultan Sharafuddin Idris Shah.LKAN boleh diakses oleh orang awam di laman sesawang http://www.audit.gov.my mulai 10 pagi ini.


Saifuddin gesa Undi 18 dan pendaftaran pemilih automatik disegerakan

Pelaksanaan untuk Undi 18 tahun (Undi18) dan pendaftaran pemilih automatik sebaiknya disegerakan, kata Menteri Komunikasi dan Multimedia Saifuddin Abdullah.Saifuddin menerusi perkongsian di Twitter hari ini memaklumkan, ini kerana Dewan Rakyat telah meluluskan Undi18 dan pendaftaran pemilih automatik.“Definisi belia, matang dan sebagainya adalah subjektif. Untuk membuat dasar negara, lazimnya umur tertentu dipilih. Inilah yang berlaku dalam #Undi18. Umur 18 diterima sebagai telah matang,” katanya.Usia minimum mengundi rakyat Malaysia direndahkan kepada 18 tahun berbanding 21 sebelum ini, selepas Rang Undang-Undang Perlembagaan (Pindaan) 2019 diluluskan Dewan Rakyat pada 16 Julai 2019 dan seterusnya oleh Dewan Negara pada 25 Julai 2019.Semalam, Suruhanjaya Pilihan Raya (SPR) dalam kenyataan semalam memaklumkan pendaftaran pemilih automatik dan Undi18, dijangka hanya boleh dilaksanakan selepas 1 Sept 2022 ekoran pelbagai kekangan dan isu yang menjejaskan perancangan serta persiapan awal pelaksanaannya.


1MDB syarikat jaga kepentingan Najib, dana Umno

Mahkamah Tinggi di Kuala Lumpur semalam diberitahu 1Malaysia Development Berhad (1MDB) adalah syarikat untuk menjaga kepentingan Najib Razak dan bagi menjana dana untuk parti Umno.Bekas Ketua Pegawai Eksekutif (CEO) 1MDB, Mohd Hazem Abdul Rahman, 47, berkata perkara itu dimaklumkan kepadanya oleh ahli perniagaan dalam buruan Low Taek Jho atau Jho Low semasa beliau berkhidmat di syarikat berkenaan.Bagaimanapun, saksi pendakwaan ke-10 itu berkata beliau tidak pernah dijelaskan bagaimana cara Jho Low dan Najib mendapatkan dana itu.“Saya mahu nyatakan di sini bahawa sejak awal lagi semasa menyertai 1MDB, dan diberitahu oleh Azlin (Azlin Alias, ketua setiausaha sulit Najib) bahawa syarikat ini adalah untuk menjaga kepentingan Najib dan parti Umno, saya memang mencurigai bahawa dana syarikat akan disalahgunakan.“Tetapi pada pendapat saya, dana-dana yang disalahgunakan ini kemudian akan dipulangkan balik kepada syarikat dalam jangka masa yang tertentu.“Perkara ini ini boleh terjadi apabila ada pelaburan yang dipersetujui oleh ahli lembaga pengarah (BOD) dan pemegang saham, dan kuasa diberikan kepada mana-mana pengurus untuk menguruskan pelaburan ini.“Yang mana beberapa daripada jumlah wang dana untuk pelaburan akan digunakan untuk membiayai Umno, dan yang selainnya akan dilaburkan dengan harapan ia mendapat pulangan untuk menggantikan wang yang digunakan untuk Umno,” katanya  dalam penyataan saksinya pada perbicaraan kes rasuah Najib  membabitkan RM2.3 bilion dana 1MDB.Saksi itu juga berkata beliau mula memikirkan kembali peranan-peranan Jho Low, Jasmine Loo, dan Terence Geh (kedua-duanya pegurus kanan 1MDB) yang memanipulasikan pengurusan 1MDB pada ketika itu dan beliau yakin mereka ini tahu berkenaan perkara berkenaan dan sebab itulah mereka telah menghilangkan diri.“Mereka inilah yang sangat aktif menguruskan hal-hal dokumentasi yang diperlukan, seperti yang diarahkan oleh Jho Low. Saya tidak menyangka bahawa saya sendiri terlepas pandang ataupun terpedaya dengan perkara ini.“Ini kerana semua perancangan yang dibuat adalah seolah-olah perancangan yang baik dan betul, tetapi saya memang merasa curiga apabila banyak dana diterbitkan melalui hutang dengan menggunakan alasan untuk membiayai projek. Malahan dana yang dipinjam juga ada yang melebihi daripada keperluan.“Saya pasti ‘mastermind’ (dalang) untuk rancangan ini ialah Jho Low, kerana saya tahu beliau yang buat semua rancangan perniagaan, tetapi saya tidak pernah tahu bahawa mereka merancang untuk menyalahgunakan kewangan syarikat di luar negara,” katanya.Mohd Hazem berkata beliau juga tidak pernah diberitahu tentang bagaimana perancangan atau pengurusan dana yang diterbitkan di luar negara akan digunakan ataupun dibelanjakan.Katanya sepanjang beliau berkerja di 1MDB, beliau selalu diberikan ‘presentasi’ (taklimat) dan penyata dana luar negara terutamanya apabila 1MDB perlu menutup akaun tahunan.Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan Hakim Collin Lawrence Sequerah bersambung hari ini.


Loghat utara sebabkan orang fikir saya kata Najib pengkhianat, kata Shahidan

Pengerusi Majlis Ahli Parlimen Perikatan Nasional (PNBBC) Shahidan Kassim menafikan kata-kata yang diucapkannya di Dewan Rakyat hari ini ketika membahaskan Belanjawan 2021 ditujukan kepada bekas perdana menteri, Najib Razak, mengatakan terdapat kekeliruan kerana beliau menggunakan loghat utara.Ahli Parlimen Arau itu berkata, ketika beliau sedang berucap meminta semua ahli Parlimen menyokong Belanjawan 2021 bekas menteri kesihatan, Dr Dzulkefly Ahmad sedang mengganggu dan memohon pencelahan menyebabkan ucapannya terganggu.“Saya tidak berkata macam tu. Mungkin dalam bahasa atau pelat utara kedengaran salah. Tapi saya memang tidak sebut perkataan Pekan,” katanya kepada MalaysiaNow.Beberapa laporan media hari ini memetik seolah-olah Shahidan memberitahu Najib akan jadi pengkhianat rakyat jika menolak Belanjawan 2021 ekoran beberapa kritikan yang diucapkan bekas perdana menteri terpalit rasuah itu dalam perbahasan belanjawan baru-baru ini.Dalam ucapan Shahidan secara terang-terangan menyatakan sokongan kepada Belanjawan 2021 dan mahu sesiapa yang tidak mahu menyokong agar tidak hadir ketika hari pengundian nanti.“Saya tidak berkata macam tu. Mungkin dalam bahasa atau pelat utara kedengaran salah. Tapi saya memang tidak sebut perkataan Pekan,” katanya kepada MalaysiaNow.“Kita menyatakan sokongan tak berbelah bagi kepada kerajaan pimpinan Pagoh (Muhyiddin Yassin). Kita nak menyatakan kita bersetuju kepada belanjawan yang dibentangkan oleh menteri kewangan. Rakyat nak melihat kita sehati sejiwa.“Kalau tak sokong jangan hadir Parlimen bila sampai masa (mengundi) nanti,” katanya berseloroh.Shahidan berkata, dalam perbahasannya juga mahu kerajaan berlaku adil dengan memberikan insentif khas one off RM500 bukan hanya petugas barisan hadapan Kementerian Kesihatan Malaysia (KKM) sahaja.Beliau menyarankan agar bantuan tersebut melibatkan semua agensi pasukan hadapan dalam menghargai jasa dan penat lelah mereka dalam menjaga keselamatan negara daripada Covid-19.Shahidan juga berterima kasih kepada kerajaan dan pasukan barisan hadapan kerana memperkenalkan cara-cara menangani Covid-19 dengan terbaik dan tidaklah seperti yang dilakukan ketika zaman pemerintahan Pakatan Harpan (PH).“Sebenarnya Covid-19 bukan berlaku masa Pagoh tetapi berlaku pada bulan Disember 2019 dan 2020 kita diberi amaran WHO Malaysia antara negara menghadapi Covid-19 tapi apa kerajaan PH buat dengan yang patut mainkan peranan untuk sama-sama menyelesaikan masalah ini yang hanya jadi pemerhati.“Namun, syukur Alhamdulillah kerajaan PN berjaya letakkan orang profesional pada tempat sepatutnya. Kerajaan PH pula pada 28 Januari 2020 boleh tengok gambar ini (bekas menteri pelancongan, Mohamaddin Ketapi), bekas menteri PH ini, Covid-19 pun tak apa, ini pelancong-pelancong datang semua sihat.“Ketua pengarah kesihatan duduk sebelah tengok sahaja, menteri kesihatan pula sedang senyum dengar cakap menteri pelancongan PH. Tapi bila Pagoh ambil alih, perkenalkan PKP dan SOP ketat sehingga usaha kita menangani gelombang pertama Covid-19 terbaik di dunia.”Ucapan ini membuatkan bekas menteri dan timbalan menteri kesihatan ketika zaman pemerintahan PH tidak senang duduk dan bangun mahu pencelahan bagi memberi penjelasan.Bagaimanapun disebabkan kekangan masa, Shahidan dan Timbalan Speaker Rashid Hasnon tidak memberikan laluan kepada mereka.


Henti berpolitik, fokus usaha bantu rakyat, kata TPM

Timbalan Perdana Menteri Ismail Sabri Yaakob menggesa semua pihak terutama ahli politik supaya berhenti berpolitik, sebaliknya memberi fokus kepada usaha membantu rakyat yang sedang mengalami kesusahan akibat pandemik Covid-19.Beliau berkata dalam keadaan jumlah kes Covid-19 yang masih tinggi, semua pihak perlu bersatu dan bersama-sama untuk memerangi pandemik itu.“Janganlah kita berpolitik dalam keadaan sekarang ini kerana rakyat sedang mengalami kesusahan dan memerlukan fokus sepenuhnya bukan sahaja daripada kerajaan tetapi juga parti-parti politik supaya kita dapat membantu rakyat.“Sekarang ini fokus kita mestilah membantu rakyat yang sedang dalam kesusahan dan dalam masa yang sama strategi untuk menentang Covid-19 ini perlu juga disokong oleh semua,” katanya kepada pemberita selepas melawat Projek Perumahan Rakyat (PPR) Kerinchi yang dikenakan perintah kawalan pergerakan diperketatkan (PKPD), di Kuala Lumpur hari ini.Turut hadir Menteri Pembangunan Wanita, Keluarga dan Masyarakat Rina Mohd Harun.PPR Kerinchi dikenakan PKPD bermula 3 hingga 16 Julai.Ismail berkata sejak Januari lepas hingga kini, lebih 500,000 bakul makanan bernilai lebih RM50 juta diagihkan menerusi Jabatan Kebajikan Masyarakat (JKM) kepada rakyat yang terkesan dengan Covid-19.Beliau berkata di bawah Program Kasih Prihatin pula kerajaan memperuntukkan RM100 juta melibatkan sumbangan RM100 seorang kepada kira-kira 300,000 rakyat yang diagihkan mulai bulan ini hingga September ini.“Walaupun bantuan ini bukan secara tunai, mereka boleh ke kedai-kedai terpilih sebanyak lebih 300 rantaiannya dan hanya perlu menunjukkan kad pengenalan seterusnya mereka boleh mendapatkan barangan bernilai RM100 secara percuma. Ini sebagai tambahan kepada bakul makanan ini,” katanya.Beliau berkata selain bantuan kerajaan, majlis agama Islam di negeri-negeri serta pertubuhan bukan kerajaan (NGO) turut menyalurkan bantuan makanan dan barangan kepada mereka yang memerlukan.Justeru, Ismail menggesa mana-mana pihak yang memerlukan bantuan atau terputus bekalan makanan supaya menghubungi Bilik Gerakan JKM di daerah masing-masing yang dibuka 24 jam setiap hari dan Pusat Khidmat Ahli Parlimen untuk mendapatkan bantuan.“Mereka juga boleh merujuk kepada pusat zakat negeri masing-masing untuk mendapatkan bantuan. Banyak masjid dan surau juga menyediakan gerobok rezeki. Jika ada masalah terus berhubung dengan pihak berkaitan. Kita tak nak tengok ada yang tidak makan satu, dua hari dan sebagainya.“Sepatutnya perkara sebegini tidak berlaku kerana kita ada banyak tempat untuk mereka buat aduan dan mendapatkan bantuan,” katanya.Dalam pada itu, Ismail turut menzahirkan ucapan terima kasih kepada rakyat dan pihak NGO yang turut sama membantu kerajaan menyalurkan bantuan makanan dan barangan kepada mereka yang dalam kesusahan.Beliau berkata pihaknya akan berbincang dengan NGO untuk memudahkan pergerakan mereka terutamanya di kawasan yang terlibat dengan PKPD.“Saya akan melihat secara terperinci bagaimana hendak membantu pergerakan mereka. Pergerakan sekarang memang agak sukar kerana dalam prosedur operasi standard (SOP), pergerakan antara daerah hanya boleh dilakukan apabila Fasa Ketiga Pelan Pemulihan Negara.“Sekarang kita masih di Fasa Satu dan ada (beberapa negeri) yang dah masuk Fasa Dua, pergerakan masih lagi terhad. Saya akan bincang perkara ini dan Perdana Menteri Muhyiddin Yassin bersetuju supaya saya melihat perkara ini bagi membantu mempermudahkan urusan NGO untuk membantu,” katanya.


Petisyen pilihan raya Parlimen Segamat ditolak, Ramasamy kemuka rayuan

Calon Barisan Nasional (BN) M Ramasamy memfailkan rayuan kepada Mahkamah Persekutuan berhubung keputusan Mahkamah Tinggi yang menolak petisyen pilihan rayanya untuk mencabar keputusan kerusi Parlimen Segamat semasa pilihan raya umum ke-15 ( PRU15) pada November tahun lepas.
Notis rayuan itu difailkan pada 14 April lepas.
Pada 3 April lepas, Mahkamah Tinggi Muar, Johor menolak petisyen Ramasamy selepas memutuskan bahawa terdapat ketidakpatuhan terhadap keperluan Akta Kesalahan Pilihan Raya dan Peraturan Petisyen Pilihan Raya.
Ramasamy yang juga Bendahari MIC bertanding sebagai calon BN bagi kerusi Parlimen Segamat pada PRU15 namun tewas kepada calon Pakatan Harapan R Yuneswaran.
Yuneswaran menang dengan majoriti 5,669 undi dalam pertembungan empat penjuru, berdepan Ramasamy, P. Poobalan (Perikatan Nasional) dan Syed Hairoul Faizey (Pejuang).
Rayuan Ramasamy ditetapkan untuk pengurusan kes di hadapan Timbalan Pendaftar Mahkamah Persekutuan pada 9 Mei.
Dalam petisyennya, Ramasamy memohon antara lain, pengisytiharan bahawa pilihan raya Parlimen Segamat adalah terbatal dan Yuneswaran tidak boleh dipilih sebagai Ahli Parlimen.
Dalam alasan penghakimannya, hakim Mahkamah Tinggi Mohd Radzi Abdul Hamid berkata petisyen tidak seharusnya berdasarkan inferens dan andaian tetapi berdasarkan fakta sebenar dan material.
Hakim itu berkata beliau bersetuju dengan hujah peguam yang mewakili Yuneswaran bahawa petisyen Ramasamy tidak mempunyai fakta material yang jelas dan tepat.
Mohd Radzi telah menerima bantahan awal responden iaitu Yuneswaran, pegawai pengurus pilihan raya bagi kawasan Parlimen Segamat dan Suruhanjaya Pilihan Raya supaya petisyen Ramasamy ditolak.
Bantahan awal yang dibangkitkan oleh responden termasuk bahawa Ramasamy gagal mematuhi Peraturan 15(4) Kaedah-Kaedah Petisyen Pilihan Raya 1954  berkaitan afidavitnya dan kegagalannya mematuhi Peraturan Petisyen Pilihan Raya berkenaan fakta merayu dalam petisyennya yang tidak mampu mengekalkan perisytiharan yang dimohon.


Xi Jinping kekal presiden China 3 penggal berturut-turut

Xi Jinping mempertahankan kedudukan sebagai presiden China bagi penggal ketiga berturut-turut selepas dipilih semula dalam Kongres Rakyat Kebangsaan ke-14 pada Jumaat.
Xi dipilih dalam Perhimpunan Agung pertama Kongres di ibu negara Beijing melalui undian sebulat suara ekoran tiada pencabar.
Sementara itu, Han Zheng dipilih sebagai naib presiden China manakala Zhao Leji dilantik sebagai pengerusi Jawatankuasa Tetap Kongres Rakyat Kebangsaan China ke-14, lapor Agensi Anadolu.
Dilantik sebagai presiden pada 2013 dan 2018 serta berkhidmat selama 10 tahun, kedudukan Xi kini menjadikan beliau pemimpin pertama dalam sejarah China yang memegang jawatan presiden buat kali ketiga.
Beliau juga akan berkhidmat sebagai ketua Suruhanjaya Tentera Pusat.
Pada 2018, Ahli Parlimen China meluluskan pindaan perlembagaan yang memansuhkan had dua penggal presiden justeru membolehkan Xi terus memerintah.


KKM lulus cadangan libatkan warga perubatan dalam program vaksin

Kementerian kesihatan (KKM) meluluskan cadangan untuk memanggil warga perubatan seperti pesara, graduan, doktor dan jururawat sukarelawan serta swasta untuk melibatkan diri dalam program vaksinasi Covid-19 sebagai usaha mencapai sasaran kadar vaksinasi tinggi negara.Menterinya Dr Adham Baba berkata golongan itu akan menyumbang kepada peningkatan jumlah tenaga di pusat vaksinasi dan berperanan sebagai pemvaksin serta menguruskan kes di pusat pemerhatian.Dalam sidang media perkembangan Program Imunisasi Covid-19 Kebangsaan bersama Menteri Penyelaras Program Imunisasi Covid-19 Kebangsaan Khairy Jamaluddin hari ini, beliau berkata langkah itu membantu Malaysia mencapai kapasiti 200,000 dos vaksin sehari menjelang bulan depan.“Langkah yang mendapat kelulusan ialah semua houseman (doktor pelatih) yang ada di hospital kita dan dalam posting keenam, mereka akan kita gerakkan ke pusat vaksin sebagai pemberi suntikan vaksin dan menguruskan kes di pusat pemerhatian.“Kedua, mereka yang merupakan graduan dari sekolah perubatan seperti doktor, doktor gigi, MA (pembantu perubatan) atau jururawat, kita mula gerakkan mereka untuk diberikan latihan dan lesen amalan bagi mengendalikan pusat vaksin. Ketiga, mereka yang pencen dan tamat perkhidmatan awal juga, kita panggil supaya beri tumpuan pada program ini,” katanya.Selain itu, beliau berkata KKM turut menjemput doktor sukarelawan yang bekerja sambilan di hospital swasta menyertai program itu dan diberikan kredit bagi sijil amalan tahunan mereka.


Malaysia ambil langkah positif, Singapura ‘berilusi’ dengan hukuman gantung mati

Kumpulan hak asasi manusia Lawyers for Liberty (LFL) hari ini mengecam berita terbaru mengenai perlaksanaan hukuman mati rakyat Malaysia di Singapura dengan membandingkan negara tersebut dengan Malaysia yang baru-baru ini bertindak untuk memansuhkan hukuman mati mandatori.Dalam satu kenyataan, Pengarah LFL Zaid Malek berkata hukuman mati bagi jenayah dan kesalahan dadah sudah pun diisytiharkan sebagai melanggar undang-undang antarabangsa sebagai pembunuhan secara tidak sah oleh Pertubuhan Bangsa-bangsa Bersatu (PBB).“Malaysia sudah mengambil langkah positif ke arah pemansuhannya dengan moratorium yang berpanjangan dan kini kerajaan berjanji untuk memansuhkan hukuman mati mandatori,” katanya.Bagaimanapun, katanya, Singapura mengambil pendekatan berbeza dengan norma antarabangsa dan bertegas untuk meneruskan pelaksanaan hukuman tersebut.Kalwant Singh disabitkan kesalahan dan dijatuhi hukuman mati pada 24 Oktober 2013 kerana mengedar lebih daripada 60g diamorphine ke dalam republik itu.Singapura merupakan antara negara yang mempunyai beberapa undang-undang dadah yang paling keras di dunia.Dia disabitkan kesalahan atas keterangan tertuduh bersama dan menegaskan bahawa sama sekali tidak tahu dia membawa dadah.Dia dijadualkan untuk digantung hingga mati di penjara Changi pada 7 Julai.Zaid berkata Kalwant berada dalam senarai panjang rakyat Malaysia dijadualkan untuk temu janji dengan hukuman gantung di Singapura.“Hukuman mati adalah satu bentuk hukuman kuno dan kejam yang tidak membasmi jenayah serius,” katanya.“Ia tidak boleh dipulihkan dan satu bentuk penafian muktamad ke atas hak asasi manusia. Terus menggantung keldai dadah dengan mengetahui sepenuhnya bahawa keldai dadah mudah digantikan oleh tokan-tokan dadah menunjukkan bahawa Singapura lebih suka ilusi daripada benar-benar menyelesaikan perdagangan dadah dan bahan terlarang di rantau ini.”Zaid menggesa Singapura menghentikan hukuman mati terhadap Kalwant dan menyeru supaya Putrajaya membuat representasi segera kepada republik itu untuk menyelamatkan rakyatnya daripada digantung mati.